pli: Kālikā hi, āvuso, kāmā vuttā bhagavatā bahudukkhā bahupāyāsā; ādīnavo ettha bhiyyo.


nikaya: sn

layer: root

title_pli: Saṁyutta Nikāya 1.20 2. Nandanavagga

pli: Sandiṭṭhiko ayaṁ dhammo akāliko ehipassiko opaneyyiko paccattaṁ veditabbo viññūhī”ti.


pli: “Kathañca, bhikkhu, kālikā kāmā vuttā bhagavatā bahudukkhā bahupāyāsā, ādīnavo ettha bhiyyo?


pli: Kathaṁ sandiṭṭhiko ayaṁ dhammo akāliko ehipassiko opaneyyiko paccattaṁ veditabbo viññūhī”ti?


pli: “Ahaṁ kho, āvuso, navo acirapabbajito adhunāgato imaṁ dhammavinayaṁ.


pli: Na tāhaṁ sakkomi vitthārena ācikkhituṁ.


pli: Ayaṁ so bhagavā arahaṁ sammāsambuddho rājagahe viharati tapodārāme.


pli: Taṁ bhagavantaṁ upasaṅkamitvā etamatthaṁ puccha.


pli: Yathā te bhagavā byākaroti tathā naṁ dhāreyyāsī”ti.


pli: “Na kho, bhikkhu, sukaro so bhagavā amhehi upasaṅkamituṁ, aññāhi mahesakkhāhi devatāhi parivuto.


pli: Sace kho tvaṁ, bhikkhu, taṁ bhagavantaṁ upasaṅkamitvā etamatthaṁ puccheyyāsi, mayampi āgaccheyyāma dhammassavanāyā”ti.


pli: “Evamāvuso”ti kho āyasmā samiddhi tassā devatāya paṭissutvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā samiddhi bhagavantaṁ etadavoca:


pli: “Idhāhaṁ, bhante, rattiyā paccūsasamayaṁ paccuṭṭhāya yena tapodā tenupasaṅkamiṁ gattāni parisiñcituṁ.


pli: Tapode gattāni parisiñcitvā paccuttaritvā ekacīvaro aṭṭhāsiṁ gattāni pubbāpayamāno.


pli: Atha kho, bhante, aññatarā devatā abhikkantāya rattiyā abhikkantavaṇṇā kevalakappaṁ tapodaṁ obhāsetvā yenāhaṁ tenupasaṅkami; upasaṅkamitvā vehāsaṁ ṭhitā imāya gāthāya ajjhabhāsi:


pli: ‘Abhutvā bhikkhasi bhikkhu,


pli: na hi bhutvāna bhikkhasi;


pli: Bhutvāna bhikkhu bhikkhassu,


pli: mā taṁ kālo upaccagā’ti.


pli: Evaṁ vutte, ahaṁ, bhante, taṁ devataṁ gāthāya paccabhāsiṁ:


pli: ‘Kālaṁ vohaṁ na jānāmi,


pli: channo kālo na dissati;


pli: Tasmā abhutvā bhikkhāmi,


pli: mā maṁ kālo upaccagā’ti.


pli: Atha kho, bhante, sā devatā pathaviyaṁ patiṭṭhahitvā maṁ etadavoca:


pli: ‘daharo tvaṁ, bhikkhu, pabbajito susu kāḷakeso, bhadrena yobbanena samannāgato, paṭhamena vayasā, anikkīḷitāvī kāmesu.


pli: Bhuñja, bhikkhu, mānusake kāme;


pli: mā sandiṭṭhikaṁ hitvā kālikaṁ anudhāvī’ti.


pli: Evaṁ vuttāhaṁ, bhante, taṁ devataṁ etadavocaṁ:


pli: ‘na khvāhaṁ, āvuso, sandiṭṭhikaṁ hitvā kālikaṁ anudhāvāmi;


pli: kālikañca khvāhaṁ, āvuso, hitvā sandiṭṭhikaṁ anudhāvāmi.


pli: Kālikā hi, āvuso, kāmā vuttā bhagavatā bahudukkhā bahupāyāsā; ādīnavo ettha bhiyyo.


pli: Sandiṭṭhiko ayaṁ dhammo akāliko ehipassiko opaneyyiko paccattaṁ veditabbo viññūhī’ti.


pli: Evaṁ vutte, bhante, sā devatā maṁ etadavoca:


pli: ‘kathañca, bhikkhu, kālikā kāmā vuttā bhagavatā bahudukkhā bahupāyāsā; ādīnavo ettha bhiyyo?


pli: Kathaṁ sandiṭṭhiko ayaṁ dhammo akāliko ehipassiko opaneyyiko paccattaṁ veditabbo viññūhī’ti?


pli: ‘ahaṁ kho, āvuso, navo acirapabbajito adhunāgato imaṁ dhammavinayaṁ, na tāhaṁ sakkomi vitthārena ācikkhituṁ.


pli: Ayaṁ so bhagavā arahaṁ sammāsambuddho rājagahe viharati tapodārāme.


pli: Taṁ bhagavantaṁ upasaṅkamitvā etamatthaṁ puccha.


pli: Yathā te bhagavā byākaroti tathā naṁ dhāreyyāsī’ti.


pli: ‘na kho, bhikkhu, sukaro so bhagavā amhehi upasaṅkamituṁ, aññāhi mahesakkhāhi devatāhi parivuto.


pli: Sace kho tvaṁ, bhikkhu, taṁ bhagavantaṁ upasaṅkamitvā etamatthaṁ puccheyyāsi, mayampi āgaccheyyāma dhammassavanāyā’ti.


pli: Sace, bhante, tassā devatāya saccaṁ vacanaṁ, idheva sā devatā avidūre”ti.


pli: Evaṁ vutte, sā devatā āyasmantaṁ samiddhiṁ etadavoca:


pli: “puccha, bhikkhu, puccha, bhikkhu, yamahaṁ anuppattā”ti.


pli: Atha kho bhagavā taṁ devataṁ gāthāhi ajjhabhāsi:


pli: “Akkheyyasaññino sattā,


pli: akkheyyasmiṁ patiṭṭhitā;


pli: Akkheyyaṁ apariññāya,


pli: yogamāyanti maccuno.


pli: Akkheyyañca pariññāya,


pli: Akkhātāraṁ na maññati;


pli: Tañhi tassa na hotīti,


pli: Yena naṁ vajjā na tassa atthi;


pli: Sace vijānāsi vadehi yakkhā”ti.


pli: “Na khvāhaṁ, bhante, imassa bhagavatā saṅkhittena bhāsitassa vitthārena atthaṁ ājānāmi.


pli: Sādhu me, bhante, bhagavā tathā bhāsatu yathāhaṁ imassa bhagavatā saṅkhittena bhāsitassa vitthārena atthaṁ jāneyyan”ti.


pli: “Samo visesī uda vā nihīno,


pli: Yo maññatī so vivadetha tena;


pli: Tīsu vidhāsu avikampamāno,


pli: Samo visesīti na tassa hoti;


pli: “Imassapi khvāhaṁ, bhante, bhagavatā saṅkhittena bhāsitassa na vitthārena atthaṁ ājānāmi.


pli: “Pahāsi saṅkhaṁ na vimānamajjhagā,


pli: Acchecchi taṇhaṁ idha nāmarūpe;


pli: Taṁ chinnaganthaṁ anighaṁ nirāsaṁ,


pli: Pariyesamānā nājjhagamuṁ;


pli: Devā manussā idha vā huraṁ vā,


pli: Saggesu vā sabbanivesanesu.


pli: “Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmi—


pli: Pāpaṁ na kayirā vacasā manasā,


pli: Kāyena vā kiñcana sabbaloke;


pli: Kāme pahāya satimā sampajāno,


pli: Dukkhaṁ na sevetha anatthasaṁhitan”ti.


pli: Nandanavaggo dutiyo.


pli: Tassuddānaṁ


pli: Nandanā nandati ceva,


pli: Natthiputtasamena ca;


pli: Khattiyo saṇamāno ca,


pli: Niddātandī ca dukkaraṁ;


pli: Hirī kuṭikā navamo,


pli: Dasamo vutto samiddhināti.


title_pli: Saṁyutta Nikāya 1.21 3. Sattivagga

pli: Saṁyutta Nikāya 1.21


pli: 3. Sattivagga


pli: Sattisutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Sattiyā viya omaṭṭho,


pli: ḍayhamānova matthake;


pli: Kāmarāgappahānāya,


pli: sato bhikkhu paribbaje”ti.


pli: Sakkāyadiṭṭhippahānāya,


title_pli: Saṁyutta Nikāya 1.22 3. Sattivagga

pli: Saṁyutta Nikāya 1.22


pli: Phusatisutta


pli: “Nāphusantaṁ phusati ca,


pli: phusantañca tato phuse;


pli: Tasmā phusantaṁ phusati,


pli: appaduṭṭhapadosinan”ti.


pli: “Yo appaduṭṭhassa narassa dussati,


pli: Suddhassa posassa anaṅgaṇassa;


pli: Tameva bālaṁ pacceti pāpaṁ,


pli: Sukhumo rajo paṭivātaṁva khitto”ti.


title_pli: Saṁyutta Nikāya 1.23 3. Sattivagga

pli: Saṁyutta Nikāya 1.23


pli: 3. Sattivagga


pli: Jaṭāsutta


pli: “Antojaṭā bahijaṭā,


pli: Jaṭāya jaṭitā pajā;


pli: Taṁ taṁ gotama pucchāmi,


pli: Ko imaṁ vijaṭaye jaṭan”ti.


pli: “Sīle patiṭṭhāya naro sapañño,


pli: Cittaṁ paññañca bhāvayaṁ;


pli: Ātāpī nipako bhikkhu,


pli: So imaṁ vijaṭaye jaṭaṁ.


pli: Yesaṁ rāgo ca doso ca,


pli: avijjā ca virājitā;


pli: Khīṇāsavā arahanto,


pli: tesaṁ vijaṭitā jaṭā.


pli: Yattha nāmañca rūpañca,


pli: asesaṁ uparujjhati;


pli: Paṭighaṁ rūpasaññā ca,


pli: etthesā chijjate jaṭā”ti.


title_pli: Saṁyutta Nikāya 1.24 3. Sattivagga

pli: Saṁyutta Nikāya 1.24


pli: 3. Sattivagga


pli: Manonivāraṇasutta


pli: “Yato yato mano nivāraye,


pli: Na dukkhameti naṁ tato tato;


pli: Sa sabbato mano nivāraye,


pli: Sa sabbato dukkhā pamuccatī”ti.


pli: “Na sabbato mano nivāraye,


pli: Na mano saṁyatattamāgataṁ;


pli: Yato yato ca pāpakaṁ,


pli: Tato tato mano nivāraye”ti.


title_pli: Saṁyutta Nikāya 1.25 3. Sattivagga

pli: Saṁyutta Nikāya 1.25


pli: Arahantasutta


pli: “Yo hoti bhikkhu arahaṁ katāvī,


pli: Khīṇāsavo antimadehadhārī;


pli: Ahaṁ vadāmītipi so vadeyya,


pli: Mamaṁ vadantītipi so vadeyyā”ti.


pli: Mamaṁ vadantītipi so vadeyya;


pli: Loke samaññaṁ kusalo viditvā,


pli: Vohāramattena so vohareyyā”ti.


pli: Mānaṁ nu kho so upagamma bhikkhu,


pli: Ahaṁ vadāmītipi so vadeyya;


pli: “Pahīnamānassa na santi ganthā,


pli: Vidhūpitā mānaganthassa sabbe;


pli: Sa vītivatto maññataṁ sumedho,


pli: Ahaṁ vadāmītipi so vadeyya.


pli: Mamaṁ vadantītipi so vadeyya,


pli: Loke samaññaṁ kusalo viditvā;


title_pli: Saṁyutta Nikāya 1.26 3. Sattivagga

pli: Saṁyutta Nikāya 1.26


pli: 3. Sattivagga


pli: Pajjotasutta


pli: “Kati lokasmiṁ pajjotā,


pli: Tehi loko pakāsati;


pli: Bhagavantaṁ puṭṭhumāgamma,


pli: Kathaṁ jānemu taṁ mayan”ti.


pli: “Cattāro loke pajjotā,


pli: pañcamettha na vijjati;


pli: Divā tapati ādicco,


pli: rattimābhāti candimā.


pli: Atha aggi divārattiṁ,


pli: tattha tattha pakāsati;


pli: Sambuddho tapataṁ seṭṭho,


pli: esā ābhā anuttarā”ti.


title_pli: Saṁyutta Nikāya 1.27 3. Sattivagga

pli: Saṁyutta Nikāya 1.27


pli: Sarasutta


pli: “Kuto sarā nivattanti,


pli: kattha vaṭṭaṁ na vattati;


pli: Kattha nāmañca rūpañca,


pli: asesaṁ uparujjhatī”ti.


pli: “Yattha āpo ca pathavī,


pli: tejo vāyo na gādhati;


pli: Ato sarā nivattanti,


pli: ettha vaṭṭaṁ na vattati;


pli: Ettha nāmañca rūpañca,


title_pli: Saṁyutta Nikāya 1.28 3. Sattivagga

pli: Saṁyutta Nikāya 1.28


pli: 3. Sattivagga


pli: Mahaddhanasutta


pli: “Mahaddhanā mahābhogā,


pli: raṭṭhavantopi khattiyā;


pli: Aññamaññābhigijjhanti,


pli: kāmesu analaṅkatā.


pli: Tesu ussukkajātesu,


pli: bhavasotānusārisu;


pli: Kedha taṇhaṁ pajahiṁsu,


pli: ke lokasmiṁ anussukā”ti.


pli: “Hitvā agāraṁ pabbajitā,


pli: hitvā puttaṁ pasuṁ piyaṁ;


pli: Hitvā rāgañca dosañca,


pli: avijjañca virājiya;


pli: Khīṇāsavā arahanto,


pli: te lokasmiṁ anussukā”ti.


title_pli: Saṁyutta Nikāya 1.29 3. Sattivagga

pli: Saṁyutta Nikāya 1.29


pli: 3. Sattivagga


pli: Catucakkasutta


pli: “Catucakkaṁ navadvāraṁ,


pli: puṇṇaṁ lobhena saṁyutaṁ;


pli: Paṅkajātaṁ mahāvīra,


pli: kathaṁ yātrā bhavissatī”ti.


pli: “Chetvā naddhiṁ varattañca,


pli: icchā lobhañca pāpakaṁ;


pli: Samūlaṁ taṇhamabbuyha,


pli: evaṁ yātrā bhavissatī”ti.


title_pli: Saṁyutta Nikāya 1.3 1. Naḷavagga

pli: Saṁyutta Nikāya 1.3


pli: 1. Naḷavagga


pli: Upanīyasutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Upanīyati jīvitamappamāyu,


pli: Jarūpanītassa na santi tāṇā;


pli: Etaṁ bhayaṁ maraṇe pekkhamāno,


pli: Puññāni kayirātha sukhāvahānī”ti.


pli: Lokāmisaṁ pajahe santipekkho”ti.


title_pli: Saṁyutta Nikāya 1.30 3. Sattivagga

pli: Saṁyutta Nikāya 1.30


pli: 3. Sattivagga


pli: Eṇijaṅghasutta


pli: “Eṇijaṅghaṁ kisaṁ vīraṁ,


pli: appāhāraṁ alolupaṁ;


pli: Sīhaṁvekacaraṁ nāgaṁ,


pli: kāmesu anapekkhinaṁ;


pli: Upasaṅkamma pucchāma,


pli: kathaṁ dukkhā pamuccatī”ti.


pli: “Pañca kāmaguṇā loke,


pli: manochaṭṭhā paveditā;


pli: Ettha chandaṁ virājetvā,


pli: evaṁ dukkhā pamuccatī”ti.


pli: Sattivaggo tatiyo.


pli: Tassuddānaṁ


pli: Sattiyā phusati ceva,


pli: jaṭā manonivāraṇā;


pli: Arahantena pajjoto,


pli: sarā mahaddhanena ca;


pli: Catucakkena navamaṁ,


pli: eṇijaṅghena te dasāti.


title_pli: Saṁyutta Nikāya 1.31 4. Satullapakāyikavagga

pli: Saṁyutta Nikāya 1.31


pli: 4. Satullapakāyikavagga


pli: Sabbhisutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho sambahulā satullapakāyikā devatāyo abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho ekā devatā bhagavato santike imaṁ gāthaṁ abhāsi:


pli: “Sabbhireva samāsetha,


pli: sabbhi kubbetha santhavaṁ;


pli: Sataṁ saddhammamaññāya,


pli: seyyo hoti na pāpiyo”ti.


pli: Atha kho aparā devatā bhagavato santike imaṁ gāthaṁ abhāsi:


pli: paññā labbhati nāññato”ti.


pli: sokamajjhe na socatī”ti.


pli: ñātimajjhe virocatī”ti.


pli: sattā gacchanti suggatin”ti.


pli: sattā tiṭṭhanti sātatan”ti.


pli: Atha kho aparā devatā bhagavantaṁ etadavoca:


pli: “kassa nu kho, bhagavā, subhāsitan”ti?


pli: “Sabbāsaṁ vo subhāsitaṁ pariyāyena, api ca mamapi suṇātha—


pli: Sabbhireva samāsetha,


pli: sabbadukkhā pamuccatī”ti.


pli: Idamavoca bhagavā.


pli: Attamanā tā devatāyo bhagavantaṁ abhivādetvā padakkhiṇaṁ katvā tatthevantaradhāyiṁsūti.


title_pli: Saṁyutta Nikāya 1.32 4. Satullapakāyikavagga

pli: Saṁyutta Nikāya 1.32


pli: 4. Satullapakāyikavagga


pli: Maccharisutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho sambahulā satullapakāyikā devatāyo abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho ekā devatā bhagavato santike imaṁ gāthaṁ abhāsi:


pli: “Maccherā ca pamādā ca,


pli: evaṁ dānaṁ na dīyati;


pli: Puññaṁ ākaṅkhamānena,


pli: deyyaṁ hoti vijānatā”ti.


pli: Atha kho aparā devatā bhagavato santike imā gāthāyo abhāsi:


pli: “Yasseva bhīto na dadāti maccharī,


pli: Tadevādadato bhayaṁ;


pli: Jighacchā ca pipāsā ca,


pli: Yassa bhāyati maccharī;


pli: Tameva bālaṁ phusati,


pli: Asmiṁ loke paramhi ca.


pli: Tasmā vineyya maccheraṁ,


pli: dajjā dānaṁ malābhibhū;


pli: Puññāni paralokasmiṁ,


pli: patiṭṭhā honti pāṇinan”ti.


pli: “Te matesu na mīyanti,


pli: panthānaṁva sahabbajaṁ;


pli: Appasmiṁ ye pavecchanti,


pli: esa dhammo sanantano.


pli: Appasmeke pavecchanti,


pli: bahuneke na dicchare;


pli: Appasmā dakkhiṇā dinnā,


pli: sahassena samaṁ mitā”ti.


pli: Atha kho aparā devatā bhagavato santike imā gāthāyo abhāsi:


pli: “Duddadaṁ dadamānānaṁ,


pli: dukkaraṁ kamma kubbataṁ;


pli: Asanto nānukubbanti,


pli: sataṁ dhammo duranvayo.


pli: Tasmā satañca asataṁ,


pli: nānā hoti ito gati;


pli: Asanto nirayaṁ yanti,


pli: santo saggaparāyanā”ti.


pli: Atha kho aparā devatā bhagavato santike etadavoca:


pli: “kassa nu kho, bhagavā, subhāsitan”ti?


pli: “Sabbāsaṁ vo subhāsitaṁ pariyāyena; api ca mamapi suṇātha—


pli: Dhammaṁ care yopi samuñjakaṁ care,


pli: Dārañca posaṁ dadamappakasmiṁ;


pli: Sataṁ sahassānaṁ sahassayāginaṁ,


pli: Kalampi nāgghanti tathāvidhassa te”ti.


pli: Atha kho aparā devatā bhagavantaṁ gāthāya ajjhabhāsi:


pli: “Kenesa yañño vipulo mahaggato,


pli: Samena dinnassa na agghameti;


pli: Kathaṁ sataṁ sahassānaṁ sahassayāginaṁ,


pli: “Dadanti heke visame niviṭṭhā,


pli: Chetvā vadhitvā atha socayitvā;


pli: Sā dakkhiṇā assumukhā sadaṇḍā,


pli: Samena dinnassa na agghameti.


pli: Evaṁ sataṁ sahassānaṁ sahassayāginaṁ,


title_pli: Saṁyutta Nikāya 1.33 4. Satullapakāyikavagga

pli: Saṁyutta Nikāya 1.33


pli: 4. Satullapakāyikavagga


pli: Sādhusutta


pli: Sāvatthinidānaṁ.


pli: Atha kho sambahulā satullapakāyikā devatāyo abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho ekā devatā bhagavato santike imaṁ udānaṁ udānesi:


pli: “Sādhu kho mārisa dānaṁ,


pli: maccherā ca pamādā ca;


pli: Evaṁ dānaṁ na dīyati,


pli: puññaṁ ākaṅkhamānena;


pli: Deyyaṁ hoti vijānatā”ti.


pli: Atha kho aparā devatā bhagavato santike imaṁ udānaṁ udānesi:


pli: Api ca appakasmimpi sāhu dānaṁ.


pli: Appasmeke pavecchanti,


pli: bahuneke na dicchare;


pli: Appasmā dakkhiṇā dinnā,


pli: sahassena samaṁ mitā”ti.


pli: Appakasmimpi sāhu dānaṁ;


pli: Api ca saddhāyapi sāhu dānaṁ,


pli: Dānañca yuddhañca samānamāhu;


pli: Appāpi santā bahuke jinanti,


pli: Appampi ce saddahāno dadāti;


pli: Teneva so hoti sukhī paratthā”ti.


pli: “Sādhu kho mārisa dānaṁ,


pli: Saddhāyapi sāhu dānaṁ,


pli: Api ca dhammaladdhassāpi sāhu dānaṁ.


pli: Yo dhammaladdhassa dadāti dānaṁ,


pli: Uṭṭhānavīriyādhigatassa jantu;


pli: Atikkamma so vetaraṇiṁ yamassa,


pli: Dibbāni ṭhānāni upeti macco”ti.


pli: Atha kho aparā devatā bhagavato santike imaṁ udānaṁ udānesi:


pli: Dhammaladdhassāpi sāhu dānaṁ;


pli: Api ca viceyya dānampi sāhu dānaṁ.


pli: Viceyya dānaṁ sugatappasatthaṁ,


pli: Ye dakkhiṇeyyā idha jīvaloke;


pli: Etesu dinnāni mahapphalāni,


pli: Bījāni vuttāni yathā sukhette”ti.


pli: Appakasmimpi sāhu dānaṁ;


pli: Viceyya dānampi sāhu dānaṁ,


pli: Api ca pāṇesupi sādhu saṁyamo.


pli: Yo pāṇabhūtāni aheṭhayaṁ caraṁ,


pli: Parūpavādā na karonti pāpaṁ;


pli: Bhīruṁ pasaṁsanti na hi tattha sūraṁ,


pli: Bhayā hi santo na karonti pāpan”ti.


pli: Atha kho aparā devatā bhagavantaṁ etadavoca:


pli: “kassa nu kho, bhagavā, subhāsitan”ti?


pli: “Sabbāsaṁ vo subhāsitaṁ pariyāyena, api ca mamapi suṇātha—


pli: Saddhā hi dānaṁ bahudhā pasatthaṁ,


pli: Dānā ca kho dhammapadaṁva seyyo;


pli: Pubbe ca hi pubbatare ca santo,


pli: Nibbānamevajjhagamuṁ sapaññā”ti.


title_pli: Saṁyutta Nikāya 1.34 4. Satullapakāyikavagga

pli: Saṁyutta Nikāya 1.34


pli: 4. Satullapakāyikavagga


pli: Nasantisutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho sambahulā satullapakāyikā devatāyo abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho ekā devatā bhagavato santike imaṁ gāthaṁ abhāsi:


pli: “Na santi kāmā manujesu niccā,


pli: Santīdha kamanīyāni yesu baddho;


pli: Yesu pamatto apunāgamanaṁ,


pli: Anāgantā puriso maccudheyyā”ti.


pli: “Chandajaṁ aghaṁ chandajaṁ dukkhaṁ,


pli: Chandavinayā aghavinayo;


pli: Aghavinayā dukkhavinayo”ti.


pli: “Na te kāmā yāni citrāni loke,


pli: Saṅkapparāgo purisassa kāmo;


pli: Tiṭṭhanti citrāni tatheva loke,


pli: Athettha dhīrā vinayanti chandaṁ.


pli: Kodhaṁ jahe vippajaheyya mānaṁ,


pli: Saṁyojanaṁ sabbamatikkameyya;


pli: Taṁ nāmarūpasmimasajjamānaṁ,


pli: Akiñcanaṁ nānupatanti dukkhā.


pli: Pahāsi saṅkhaṁ na vimānamajjhagā,


pli: Acchecchi taṇhaṁ idha nāmarūpe;


pli: Taṁ chinnaganthaṁ anighaṁ nirāsaṁ,


pli: Pariyesamānā nājjhagamuṁ;


pli: Devā manussā idha vā huraṁ vā,


pli: Saggesu vā sabbanivesanesū”ti.


pli: “Tañce hi nāddakkhuṁ tathāvimuttaṁ,


pli: (iccāyasmā mogharājā)


pli: Devā manussā idha vā huraṁ vā;


pli: Naruttamaṁ atthacaraṁ narānaṁ,


pli: Ye taṁ namassanti pasaṁsiyā te”ti.


pli: “Pasaṁsiyā tepi bhavanti bhikkhū,


pli: (mogharājāti bhagavā)


pli: Ye taṁ namassanti tathāvimuttaṁ;


pli: Aññāya dhammaṁ vicikicchaṁ pahāya,


pli: Saṅgātigā tepi bhavanti bhikkhū”ti.


title_pli: Saṁyutta Nikāya 1.35 4. Satullapakāyikavagga

pli: Saṁyutta Nikāya 1.35


pli: 4. Satullapakāyikavagga


pli: Ujjhānasaññisutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho sambahulā ujjhānasaññikā devatāyo abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkamiṁsu; upasaṅkamitvā vehāsaṁ aṭṭhaṁsu.


pli: Vehāsaṁ ṭhitā kho ekā devatā bhagavato santike imaṁ gāthaṁ abhāsi:


pli: “Aññathā santamattānaṁ,


pli: aññathā yo pavedaye;


pli: Nikacca kitavasseva,


pli: bhuttaṁ theyyena tassa taṁ.


pli: Yañhi kayirā tañhi vade,


pli: yaṁ na kayirā na taṁ vade;


pli: Akarontaṁ bhāsamānaṁ,


pli: parijānanti paṇḍitā”ti.


pli: “Na yidaṁ bhāsitamattena,


pli: ekantasavanena vā;


pli: Anukkamitave sakkā,


pli: yāyaṁ paṭipadā daḷhā;


pli: Yāya dhīrā pamuccanti,


pli: jhāyino mārabandhanā.


pli: Na ve dhīrā pakubbanti,


pli: viditvā lokapariyāyaṁ;


pli: Aññāya nibbutā dhīrā,


pli: tiṇṇā loke visattikan”ti.


pli: Atha kho tā devatāyo pathaviyaṁ patiṭṭhahitvā bhagavato pādesu sirasā nipatitvā bhagavantaṁ etadavocuṁ:


pli: “accayo no, bhante, accagamā yathābālaṁ yathāmūḷhaṁ yathāakusalaṁ, yā mayaṁ bhagavantaṁ āsādetabbaṁ amaññimhā.


pli: Tāsaṁ no, bhante, bhagavā accayaṁ accayato paṭiggaṇhātu āyatiṁ saṁvarāyā”ti.


pli: Atha kho bhagavā sitaṁ pātvākāsi.


pli: Atha kho tā devatāyo bhiyyoso mattāya ujjhāyantiyo vehāsaṁ abbhuggañchuṁ.


pli: Ekā devatā bhagavato santike imaṁ gāthaṁ abhāsi:


pli: “Accayaṁ desayantīnaṁ,


pli: yo ce na paṭigaṇhati;


pli: Kopantaro dosagaru,


pli: sa veraṁ paṭimuñcatī”ti.


pli: “Accayo ce na vijjetha,


pli: nocidhāpagataṁ siyā;


pli: Verāni na ca sammeyyuṁ,


pli: kenīdha kusalo siyā”ti.


pli: “Kassaccayā na vijjanti,


pli: kassa natthi apāgataṁ;


pli: Ko na sammohamāpādi,


pli: ko ca dhīro sadā sato”ti.


pli: “Tathāgatassa buddhassa,


pli: sabbabhūtānukampino;


pli: Tassaccayā na vijjanti,


pli: tassa natthi apāgataṁ;


pli: So na sammohamāpādi,


pli: sova dhīro sadā satoti.


pli: Accayaṁ desayantīnaṁ,


pli: yo ce na paṭigaṇhati;


pli: Kopantaro dosagaru,


pli: sa veraṁ paṭimuñcati;


pli: Taṁ veraṁ nābhinandāmi,


pli: paṭiggaṇhāmi voccayan”ti.


title_pli: Saṁyutta Nikāya 1.36 4. Satullapakāyikavagga

pli: Saṁyutta Nikāya 1.36


pli: 4. Satullapakāyikavagga


pli: Saddhāsutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho sambahulā satullapakāyikā devatāyo abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho ekā devatā bhagavato santike imaṁ gāthaṁ abhāsi:


pli: “Saddhā dutiyā purisassa hoti,


pli: No ce assaddhiyaṁ avatiṭṭhati;


pli: Yaso ca kittī ca tatvassa hoti,


pli: Saggañca so gacchati sarīraṁ vihāyā”ti.


pli: Atha kho aparā devatā bhagavato santike imā gāthāyo abhāsi:


pli: “Kodhaṁ jahe vippajaheyya mānaṁ,


pli: Saṁyojanaṁ sabbamatikkameyya;


pli: Taṁ nāmarūpasmimasajjamānaṁ,


pli: Akiñcanaṁ nānupatanti saṅgā”ti.


pli: “Pamādamanuyuñjanti,


pli: bālā dummedhino janā;


pli: Appamādañca medhāvī,


pli: dhanaṁ seṭṭhaṁva rakkhati.


pli: Mā pamādamanuyuñjetha,


pli: mā kāmarati santhavaṁ;


pli: Appamatto hi jhāyanto,


pli: pappoti paramaṁ sukhan”ti.


title_pli: Saṁyutta Nikāya 1.37 4. Satullapakāyikavagga

pli: Saṁyutta Nikāya 1.37


pli: 4. Satullapakāyikavagga


pli: Samayasutta


pli: Evaṁ me sutaṁ—


pli: ekaṁ samayaṁ bhagavā sakkesu viharati kapilavatthusmiṁ mahāvane mahatā bhikkhusaṅghena saddhiṁ pañcamattehi bhikkhusatehi sabbeheva arahantehi;


pli: dasahi ca lokadhātūhi devatā yebhuyyena sannipatitā honti bhagavantaṁ dassanāya bhikkhusaṅghañca.


pli: Atha kho catunnaṁ suddhāvāsakāyikānaṁ devatānaṁ etadahosi:


pli: “ayaṁ kho bhagavā sakkesu viharati kapilavatthusmiṁ mahāvane mahatā bhikkhusaṅghena saddhiṁ pañcamattehi bhikkhusatehi sabbeheva arahantehi;


pli: Yannūna mayampi yena bhagavā tenupasaṅkameyyāma; upasaṅkamitvā bhagavato santike paccekaṁ gāthaṁ bhāseyyāmā”ti.


pli: Atha kho tā devatā—seyyathāpi nāma balavā puriso samiñjitaṁ vā bāhaṁ pasāreyya pasāritaṁ vā bāhaṁ samiñjeyya; evameva—suddhāvāsesu devesu antarahitā bhagavato purato pāturahesuṁ.


pli: Atha kho tā devatā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho ekā devatā bhagavato santike imaṁ gāthaṁ abhāsi:


pli: “Mahāsamayo pavanasmiṁ,


pli: Devakāyā samāgatā;


pli: Āgatamha imaṁ dhammasamayaṁ,


pli: Dakkhitāye aparājitasaṅghan”ti.


pli: Atha kho aparā devatā bhagavato santike imaṁ gāthaṁ abhāsi:


pli: “Tatra bhikkhavo samādahaṁsu,


pli: Cittamattano ujukaṁ akaṁsu;


pli: Sārathīva nettāni gahetvā,


pli: Indriyāni rakkhanti paṇḍitā”ti.


pli: “Chetvā khīlaṁ chetvā palighaṁ,


pli: Indakhīlaṁ ūhacca manejā;


pli: Te caranti suddhā vimalā,


pli: Cakkhumatā sudantā susunāgā”ti.


pli: “Ye keci buddhaṁ saraṇaṁ gatāse,


pli: Na te gamissanti apāyabhūmiṁ;


pli: Pahāya mānusaṁ dehaṁ,


pli: Devakāyaṁ paripūressantī”ti.


title_pli: Saṁyutta Nikāya 1.38 4. Satullapakāyikavagga

pli: Saṁyutta Nikāya 1.38


pli: 4. Satullapakāyikavagga


pli: Sakalikasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati maddakucchismiṁ migadāye.


pli: Tena kho pana samayena bhagavato pādo sakalikāya khato hoti.


pli: Bhusā sudaṁ bhagavato vedanā vattanti sārīrikā vedanā dukkhā tibbā kharā kaṭukā asātā amanāpā;


pli: tā sudaṁ bhagavā sato sampajāno adhivāseti avihaññamāno.


pli: Atha kho bhagavā catugguṇaṁ saṅghāṭiṁ paññāpetvā dakkhiṇena passena sīhaseyyaṁ kappeti pāde pādaṁ accādhāya sato sampajāno.


pli: Atha kho sattasatā satullapakāyikā devatāyo abhikkantāya rattiyā abhikkantavaṇṇā kevalakappaṁ maddakucchiṁ obhāsetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhitā kho ekā devatā bhagavato santike imaṁ udānaṁ udānesi:


pli: “nāgo vata, bho, samaṇo gotamo;


pli: nāgavatā ca samuppannā sārīrikā vedanā dukkhā tibbā kharā kaṭukā asātā amanāpā sato sampajāno adhivāseti avihaññamāno”ti.


pli: Atha kho aparā devatā bhagavato santike imaṁ udānaṁ udānesi:


pli: “sīho vata, bho, samaṇo gotamo;


pli: sīhavatā ca samuppannā sārīrikā vedanā dukkhā tibbā kharā kaṭukā asātā amanāpā sato sampajāno adhivāseti avihaññamāno”ti.


pli: “ājānīyo vata, bho, samaṇo gotamo;


pli: ājānīyavatā ca samuppannā sārīrikā vedanā dukkhā tibbā kharā kaṭukā asātā amanāpā sato sampajāno adhivāseti avihaññamāno”ti.


pli: “nisabho vata, bho, samaṇo gotamo;


pli: nisabhavatā ca samuppannā sārīrikā vedanā dukkhā tibbā kharā kaṭukā asātā amanāpā sato sampajāno adhivāseti avihaññamāno”ti.


pli: “dhorayho vata, bho, samaṇo gotamo;


pli: dhorayhavatā ca samuppannā sārīrikā vedanā dukkhā tibbā kharā kaṭukā asātā amanāpā sato sampajāno adhivāseti avihaññamāno”ti.


pli: “danto vata, bho, samaṇo gotamo;


pli: dantavatā ca samuppannā sārīrikā vedanā dukkhā tibbā kharā kaṭukā asātā amanāpā sato sampajāno adhivāseti avihaññamāno”ti.


pli: “passa samādhiṁ subhāvitaṁ cittañca suvimuttaṁ, na cābhinataṁ na cāpanataṁ na ca sasaṅkhāraniggayhavāritagataṁ.


pli: Yo evarūpaṁ purisanāgaṁ purisasīhaṁ purisaājānīyaṁ purisanisabhaṁ purisadhorayhaṁ purisadantaṁ atikkamitabbaṁ maññeyya kimaññatra adassanā”ti.


pli: “Pañcavedā sataṁ samaṁ,


pli: Tapassī brāhmaṇā caraṁ;


pli: Cittañca nesaṁ na sammā vimuttaṁ,


pli: Hīnattharūpā na pāraṅgamā te.


pli: Taṇhādhipannā vatasīlabaddhā,


pli: Lūkhaṁ tapaṁ vassasataṁ carantā;


pli: Na mānakāmassa damo idhatthi,


pli: Na monamatthi asamāhitassa;


pli: Eko araññe viharaṁ pamatto,


pli: Na maccudheyyassa tareyya pāran”ti.


pli: “Mānaṁ pahāya susamāhitatto,


pli: Sucetaso sabbadhi vippamutto;


pli: Eko araññe viharamappamatto,


pli: Sa maccudheyyassa tareyya pāran”ti.


title_pli: Saṁyutta Nikāya 1.39 4. Satullapakāyikavagga

pli: Saṁyutta Nikāya 1.39


pli: 4. Satullapakāyikavagga


pli: Paṭhamapajjunnadhītusutta


pli: Evaṁ me sutaṁ—


pli: ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho kokanadā pajjunnassa dhītā abhikkantāya rattiyā abhikkantavaṇṇā kevalakappaṁ mahāvanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho sā devatā kokanadā pajjunnassa dhītā bhagavato santike imā gāthāyo abhāsi:


pli: “Vesāliyaṁ vane viharantaṁ,


pli: Aggaṁ sattassa sambuddhaṁ;


pli: Kokanadāhamasmi abhivande,


pli: Kokanadā pajjunnassa dhītā.


pli: Sutameva pure āsi,


pli: Dhammo cakkhumatānubuddho;


pli: Sāhaṁ dāni sakkhi jānāmi,


pli: Munino desayato sugatassa.


pli: Ye keci ariyaṁ dhammaṁ,


pli: Vigarahantā caranti dummedhā;


pli: Upenti roruvaṁ ghoraṁ,


pli: Cirarattaṁ dukkhaṁ anubhavanti.


pli: Ye ca kho ariye dhamme,


pli: Khantiyā upasamena upetā;


pli: Pahāya mānusaṁ dehaṁ,


pli: Devakāyaṁ paripūressantī”ti.


title_pli: Saṁyutta Nikāya 1.4 1. Naḷavagga

pli: Saṁyutta Nikāya 1.4


pli: 1. Naḷavagga


pli: Accentisutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Accenti kālā tarayanti rattiyo,


pli: Vayoguṇā anupubbaṁ jahanti;


pli: Etaṁ bhayaṁ maraṇe pekkhamāno,


pli: Puññāni kayirātha sukhāvahānī”ti.


pli: Lokāmisaṁ pajahe santipekkho”ti.


title_pli: Saṁyutta Nikāya 1.40 4. Satullapakāyikavagga

pli: Saṁyutta Nikāya 1.40


pli: 4. Satullapakāyikavagga


pli: Dutiyapajjunnadhītusuttaṁ


pli: Evaṁ me sutaṁ—


pli: ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho cūḷakokanadā pajjunnassa dhītā abhikkantāya rattiyā abhikkantavaṇṇā kevalakappaṁ mahāvanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho sā devatā cūḷakokanadā pajjunnassa dhītā bhagavato santike imā gāthāyo abhāsi:


pli: “Idhāgamā vijjupabhāsavaṇṇā,


pli: Kokanadā pajjunnassa dhītā;


pli: Buddhañca dhammañca namassamānā,


pli: Gāthācimā atthavatī abhāsi.


pli: Bahunāpi kho taṁ vibhajeyyaṁ,


pli: Pariyāyena tādiso dhammo;


pli: Saṅkhittamatthaṁ lapayissāmi,


pli: Yāvatā me manasā pariyattaṁ.


pli: Pāpaṁ na kayirā vacasā manasā,


pli: Kāyena vā kiñcana sabbaloke;


pli: Kāme pahāya satimā sampajāno,


pli: Dukkhaṁ na sevetha anatthasaṁhitan”ti.


pli: Satullapakāyikavaggo catuttho.


pli: Tassuddānaṁ


pli: Sabbhimaccharinā sādhu,


pli: na santujjhānasaññino;


pli: Saddhā samayo sakalikaṁ,


pli: ubho pajjunnadhītaroti.


title_pli: Saṁyutta Nikāya 1.41 5. Ādittavagga

pli: Saṁyutta Nikāya 1.41


pli: 5. Ādittavagga


pli: Ādittasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho aññatarā devatā abhikkantāya rattiyā abhikkantavaṇṇā kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhitā kho sā devatā bhagavato santike imā gāthāyo abhāsi:


pli: “Ādittasmiṁ agārasmiṁ,


pli: yaṁ nīharati bhājanaṁ;


pli: Taṁ tassa hoti atthāya,


pli: no ca yaṁ tattha ḍayhati.


pli: Evaṁ ādittako loko,


pli: jarāya maraṇena ca;


pli: Nīharetheva dānena,


pli: dinnaṁ hoti sunīhataṁ.


pli: Dinnaṁ sukhaphalaṁ hoti,


pli: nādinnaṁ hoti taṁ tathā;


pli: Corā haranti rājāno,


pli: aggi ḍahati nassati.


pli: Atha antena jahati,


pli: Sarīraṁ sapariggahaṁ;


pli: Etadaññāya medhāvī,


pli: Bhuñjetha ca dadetha ca;


pli: Datvā ca bhutvā ca yathānubhāvaṁ,


pli: Anindito saggamupeti ṭhānan”ti.


title_pli: Saṁyutta Nikāya 1.42 5. Ādittavagga

pli: Saṁyutta Nikāya 1.42


pli: 5. Ādittavagga


pli: Kiṁdadasutta


pli: “Kiṁdado balado hoti,


pli: kiṁdado hoti vaṇṇado;


pli: Kiṁdado sukhado hoti,


pli: kiṁdado hoti cakkhudo;


pli: Ko ca sabbadado hoti,


pli: taṁ me akkhāhi pucchito”ti.


pli: “Annado balado hoti,


pli: vatthado hoti vaṇṇado;


pli: Yānado sukhado hoti,


pli: dīpado hoti cakkhudo.


pli: So ca sabbadado hoti,


pli: yo dadāti upassayaṁ;


pli: Amataṁ dado ca so hoti,


pli: yo dhammamanusāsatī”ti.


title_pli: Saṁyutta Nikāya 1.43 5. Ādittavagga

pli: Saṁyutta Nikāya 1.43


pli: 5. Ādittavagga


pli: Annasutta


pli: “Annamevābhinandanti,


pli: ubhaye devamānusā;


pli: Atha ko nāma so yakkho,


pli: yaṁ annaṁ nābhinandatī”ti.


pli: “Ye naṁ dadanti saddhāya,


pli: vippasannena cetasā;


pli: Tameva annaṁ bhajati,


pli: asmiṁ loke paramhi ca.


pli: Tasmā vineyya maccheraṁ,


pli: dajjā dānaṁ malābhibhū;


pli: Puññāni paralokasmiṁ,


pli: patiṭṭhā honti pāṇinan”ti.


title_pli: Saṁyutta Nikāya 1.44 5. Ādittavagga

pli: Saṁyutta Nikāya 1.44


pli: Ekamūlasutta


pli: “Ekamūlaṁ dvirāvaṭṭaṁ,


pli: timalaṁ pañcapattharaṁ;


pli: Samuddaṁ dvādasāvaṭṭaṁ,


pli: pātālaṁ atarī isī”ti.


title_pli: Saṁyutta Nikāya 1.45 5. Ādittavagga

pli: Saṁyutta Nikāya 1.45


pli: 5. Ādittavagga


pli: Anomasutta


pli: “Anomanāmaṁ nipuṇatthadassiṁ,


pli: Paññādadaṁ kāmālaye asattaṁ;


pli: Taṁ passatha sabbaviduṁ sumedhaṁ,


pli: Ariye pathe kamamānaṁ mahesin”ti.


title_pli: Saṁyutta Nikāya 1.46 5. Ādittavagga

pli: Saṁyutta Nikāya 1.46


pli: Accharāsutta


pli: “Accharāgaṇasaṅghuṭṭhaṁ,


pli: pisācagaṇasevitaṁ;


pli: Vanantaṁ mohanaṁ nāma,


pli: kathaṁ yātrā bhavissatī”ti.


pli: “Ujuko nāma so maggo,


pli: abhayā nāma sā disā;


pli: Ratho akūjano nāma,


pli: dhammacakkehi saṁyuto.


pli: Hirī tassa apālambo,


pli: satyassa parivāraṇaṁ;


pli: Dhammāhaṁ sārathiṁ brūmi,


pli: sammādiṭṭhipurejavaṁ.


pli: Yassa etādisaṁ yānaṁ,


pli: itthiyā purisassa vā;


pli: Sa ve etena yānena,


pli: nibbānasseva santike”ti.


title_pli: Saṁyutta Nikāya 1.47 5. Ādittavagga

pli: Saṁyutta Nikāya 1.47


pli: 5. Ādittavagga


pli: Vanaropasutta


pli: “Kesaṁ divā ca ratto ca,


pli: sadā puññaṁ pavaḍḍhati;


pli: Dhammaṭṭhā sīlasampannā,


pli: ke janā saggagāmino”ti.


pli: “Ārāmaropā vanaropā,


pli: ye janā setukārakā;


pli: Papañca udapānañca,


pli: ye dadanti upassayaṁ.


pli: Tesaṁ divā ca ratto ca,


pli: te janā saggagāmino”ti.


title_pli: Saṁyutta Nikāya 1.48 5. Ādittavagga

pli: Saṁyutta Nikāya 1.48


pli: Jetavanasutta


pli: “Idañhi taṁ jetavanaṁ,


pli: isisaṅghanisevitaṁ;


pli: Āvutthaṁ dhammarājena,


pli: pītisañjananaṁ mama.


pli: Kammaṁ vijjā ca dhammo ca,


pli: sīlaṁ jīvitamuttamaṁ;


pli: Etena maccā sujjhanti,


pli: na gottena dhanena vā.


pli: Tasmā hi paṇḍito poso,


pli: sampassaṁ atthamattano;


pli: Yoniso vicine dhammaṁ,


pli: evaṁ tattha visujjhati.


pli: Sāriputtova paññāya,


pli: sīlena upasamena ca;


pli: Yopi pāraṅgato bhikkhu,


pli: etāvaparamo siyā”ti.


title_pli: Saṁyutta Nikāya 1.49 5. Ādittavagga

pli: Saṁyutta Nikāya 1.49


pli: 5. Ādittavagga


pli: Maccharisutta


pli: “Yedha maccharino loke,


pli: kadariyā paribhāsakā;


pli: Aññesaṁ dadamānānaṁ,


pli: antarāyakarā narā.


pli: Kīdiso tesaṁ vipāko,


pli: samparāyo ca kīdiso;


pli: Bhagavantaṁ puṭṭhumāgamma,


pli: kathaṁ jānemu taṁ mayan”ti.


pli: Nirayaṁ tiracchānayoniṁ,


pli: yamalokaṁ upapajjare;


pli: Sace enti manussattaṁ,


pli: dalidde jāyare kule.


pli: Coḷaṁ piṇḍo ratī khiḍḍā,


pli: yattha kicchena labbhati;


pli: Parato āsīsare bālā,


pli: tampi tesaṁ na labbhati;


pli: Diṭṭhe dhammesa vipāko,


pli: samparāye ca duggatī”ti.


pli: “Itihetaṁ vijānāma,


pli: aññaṁ pucchāma gotama;


pli: Yedha laddhā manussattaṁ,


pli: vadaññū vītamaccharā.


pli: Buddhe pasannā dhamme ca,


pli: saṅghe ca tibbagāravā;


pli: Kīdiso tesaṁ vipāko,


pli: samparāyo ca kīdiso;


pli: Bhagavantaṁ puṭṭhumāgamma,


pli: kathaṁ jānemu taṁ mayan”ti.


pli: “Yedha laddhā manussattaṁ,


pli: vadaññū vītamaccharā;


pli: Ete saggā pakāsanti,


pli: yattha te upapajjare.


pli: Sace enti manussattaṁ,


pli: aḍḍhe ājāyare kule;


pli: Coḷaṁ piṇḍo ratī khiḍḍā,


pli: yatthākicchena labbhati.


pli: Parasambhatesu bhogesu,


pli: vasavattīva modare;


pli: Diṭṭhe dhammesa vipāko,


pli: samparāye ca suggatī”ti.


title_pli: Saṁyutta Nikāya 1.5 1. Naḷavagga

pli: Saṁyutta Nikāya 1.5


pli: 1. Naḷavagga


pli: Katichindasutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Kati chinde kati jahe,


pli: kati cuttari bhāvaye;


pli: Kati saṅgātigo bhikkhu,


pli: oghatiṇṇoti vuccatī”ti.


pli: “Pañca chinde pañca jahe,


pli: pañca cuttari bhāvaye;


pli: Pañca saṅgātigo bhikkhu,


title_pli: Saṁyutta Nikāya 1.50 5. Ādittavagga

pli: Saṁyutta Nikāya 1.50


pli: 5. Ādittavagga


pli: Ghaṭīkārasutta


pli: “Avihaṁ upapannāse,


pli: vimuttā satta bhikkhavo;


pli: Rāgadosaparikkhīṇā,


pli: tiṇṇā loke visattikan”ti.


pli: “Ke ca te ataruṁ paṅkaṁ,


pli: maccudheyyaṁ suduttaraṁ;


pli: Ke hitvā mānusaṁ dehaṁ,


pli: dibbayogaṁ upaccagun”ti.


pli: “Upako palagaṇḍo ca,


pli: pukkusāti ca te tayo;


pli: Bhaddiyo khaṇḍadevo ca,


pli: bāhuraggi ca siṅgiyo;


pli: Te hitvā mānusaṁ dehaṁ,


pli: “Kusalī bhāsasī tesaṁ,


pli: mārapāsappahāyinaṁ;


pli: Kassa te dhammamaññāya,


pli: acchiduṁ bhavabandhanan”ti.


pli: “Na aññatra bhagavatā,


pli: nāññatra tava sāsanā;


pli: Yassa te dhammamaññāya,


pli: acchiduṁ bhavabandhanaṁ.


pli: Yattha nāmañca rūpañca,


pli: asesaṁ uparujjhati;


pli: Taṁ te dhammaṁ idhaññāya,


pli: “Gambhīraṁ bhāsasī vācaṁ,


pli: dubbijānaṁ sudubbudhaṁ;


pli: Kassa tvaṁ dhammamaññāya,


pli: vācaṁ bhāsasi īdisan”ti.


pli: “Kumbhakāro pure āsiṁ,


pli: vekaḷiṅge ghaṭīkaro;


pli: Mātāpettibharo āsiṁ,


pli: kassapassa upāsako.


pli: Virato methunā dhammā,


pli: brahmacārī nirāmiso;


pli: Ahuvā te sagāmeyyo,


pli: ahuvā te pure sakhā.


pli: Sohamete pajānāmi,


pli: vimutte satta bhikkhavo;


pli: Rāgadosaparikkhīṇe,


pli: tiṇṇe loke visattikan”ti.


pli: “Evametaṁ tadā āsi,


pli: yathā bhāsasi bhaggava;


pli: Kumbhakāro pure āsi,


pli: Mātāpettibharo āsi,


pli: Ahuvā me sagāmeyyo,


pli: ahuvā me pure sakhā”ti.


pli: “Evametaṁ purāṇānaṁ,


pli: sahāyānaṁ ahu saṅgamo;


pli: Ubhinnaṁ bhāvitattānaṁ,


pli: sarīrantimadhārinan”ti.


pli: Ādittavaggo pañcamo.


pli: Tassuddānaṁ


pli: Ādittaṁ kiṁdadaṁ annaṁ,


pli: ekamūlaanomiyaṁ;


pli: Accharāvanaropajetaṁ,


pli: maccharena ghaṭīkaroti.


title_pli: Saṁyutta Nikāya 1.51 6. Jarāvagga

pli: Saṁyutta Nikāya 1.51


pli: 6. Jarāvagga


pli: Jarāsutta


pli: “Kiṁsu yāva jarā sādhu,


pli: kiṁsu sādhu patiṭṭhitaṁ;


pli: Kiṁsu narānaṁ ratanaṁ,


pli: kiṁsu corehi dūharan”ti.


pli: “Sīlaṁ yāva jarā sādhu,


pli: saddhā sādhu patiṭṭhitā;


pli: Paññā narānaṁ ratanaṁ,


pli: puññaṁ corehi dūharan”ti.


title_pli: Saṁyutta Nikāya 1.52 6. Jarāvagga

pli: Saṁyutta Nikāya 1.52


pli: Ajarasāsutta


pli: “Kiṁsu ajarasā sādhu,


pli: kiṁsu sādhu adhiṭṭhitaṁ;


pli: kiṁsu corehyahāriyan”ti.


pli: “Sīlaṁ ajarasā sādhu,


pli: saddhā sādhu adhiṭṭhitā;


pli: puññaṁ corehyahāriyan”ti.


title_pli: Saṁyutta Nikāya 1.53 6. Jarāvagga

pli: Saṁyutta Nikāya 1.53


pli: 6. Jarāvagga


pli: Mittasutta


pli: “Kiṁsu pavasato mittaṁ,


pli: kiṁsu mittaṁ sake ghare;


pli: Kiṁ mittaṁ atthajātassa,


pli: kiṁ mittaṁ samparāyikan”ti.


pli: “Sattho pavasato mittaṁ,


pli: mātā mittaṁ sake ghare;


pli: Sahāyo atthajātassa,


pli: hoti mittaṁ punappunaṁ;


pli: Sayaṅkatāni puññāni,


pli: taṁ mittaṁ samparāyikan”ti.


title_pli: Saṁyutta Nikāya 1.54 6. Jarāvagga

pli: Saṁyutta Nikāya 1.54


pli: Vatthusutta


pli: “Kiṁsu vatthu manussānaṁ,


pli: kiṁsūdha paramo sakhā;


pli: Kiṁsu bhūtā upajīvanti,


pli: ye pāṇā pathavissitā”ti.


pli: “Puttā vatthu manussānaṁ,


pli: bhariyā ca paramo sakhā;


pli: Vuṭṭhiṁ bhūtā upajīvanti,


title_pli: Saṁyutta Nikāya 1.55 6. Jarāvagga

pli: Saṁyutta Nikāya 1.55


pli: 6. Jarāvagga


pli: Paṭhamajanasutta


pli: “Kiṁsu janeti purisaṁ,


pli: kiṁsu tassa vidhāvati;


pli: Kiṁsu saṁsāramāpādi,


pli: kiṁsu tassa mahabbhayan”ti.


pli: “Taṇhā janeti purisaṁ,


pli: cittamassa vidhāvati;


pli: Satto saṁsāramāpādi,


pli: dukkhamassa mahabbhayan”ti.


title_pli: Saṁyutta Nikāya 1.56 6. Jarāvagga

pli: Saṁyutta Nikāya 1.56


pli: Dutiyajanasutta


pli: kismā na parimuccatī”ti.


pli: dukkhā na parimuccatī”ti.


title_pli: Saṁyutta Nikāya 1.57 6. Jarāvagga

pli: Saṁyutta Nikāya 1.57


pli: Tatiyajanasutta


pli: kiṁsu tassa parāyanan”ti.


pli: kammaṁ tassa parāyanan”ti.


title_pli: Saṁyutta Nikāya 1.58 6. Jarāvagga

pli: Saṁyutta Nikāya 1.58


pli: 6. Jarāvagga


pli: Uppathasutta


pli: “Kiṁsu uppatho akkhāto,


pli: kiṁsu rattindivakkhayo;


pli: Kiṁ malaṁ brahmacariyassa,


pli: kiṁ sinānamanodakan”ti.


pli: “Rāgo uppatho akkhāto,


pli: Vayo rattindivakkhayo;


pli: Itthī malaṁ brahmacariyassa,


pli: Etthāyaṁ sajjate pajā;


pli: Tapo ca brahmacariyañca,


pli: Taṁ sinānamanodakan”ti.


title_pli: Saṁyutta Nikāya 1.59 6. Jarāvagga

pli: Saṁyutta Nikāya 1.59


pli: Dutiyasutta


pli: “Kiṁsu dutiyā purisassa hoti,


pli: Kiṁsu cenaṁ pasāsati;


pli: Kissa cābhirato macco,


pli: Sabbadukkhā pamuccatī”ti.


pli: “Saddhā dutiyā purisassa hoti,


pli: Paññā cenaṁ pasāsati;


pli: Nibbānābhirato macco,


title_pli: Saṁyutta Nikāya 1.6 1. Naḷavagga

pli: Saṁyutta Nikāya 1.6


pli: 1. Naḷavagga


pli: Jāgarasutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Kati jāgarataṁ suttā,


pli: kati suttesu jāgarā;


pli: Katibhi rajamādeti,


pli: katibhi parisujjhatī”ti.


pli: “Pañca jāgarataṁ suttā,


pli: pañca suttesu jāgarā;


pli: Pañcabhi rajamādeti,


pli: pañcabhi parisujjhatī”ti.


title_pli: Saṁyutta Nikāya 1.60 6. Jarāvagga

pli: Saṁyutta Nikāya 1.60


pli: 6. Jarāvagga


pli: Kavisutta


pli: “Kiṁsu nidānaṁ gāthānaṁ,


pli: kiṁsu tāsaṁ viyañjanaṁ;


pli: Kiṁsu sannissitā gāthā,


pli: kiṁsu gāthānamāsayo”ti.


pli: “Chando nidānaṁ gāthānaṁ,


pli: akkharā tāsaṁ viyañjanaṁ;


pli: Nāmasannissitā gāthā,


pli: kavi gāthānamāsayo”ti.


pli: Jarāvaggo chaṭṭho.


pli: Tassuddānaṁ


pli: Jarā ajarasā mittaṁ,


pli: vatthu tīṇi janāni ca;


pli: Uppatho ca dutiyo ca,


pli: kavinā pūrito vaggoti.


title_pli: Saṁyutta Nikāya 1.61 7. Addhavagga

pli: Saṁyutta Nikāya 1.61


pli: 7. Addhavagga


pli: Nāmasutta


pli: “Kiṁsu sabbaṁ addhabhavi,


pli: kismā bhiyyo na vijjati;


pli: Kissassu ekadhammassa,


pli: sabbeva vasamanvagū”ti.


pli: “Nāmaṁ sabbaṁ addhabhavi,


pli: nāmā bhiyyo na vijjati;


pli: Nāmassa ekadhammassa,


title_pli: Saṁyutta Nikāya 1.62 7. Addhavagga

pli: Saṁyutta Nikāya 1.62


pli: Cittasutta


pli: “Kenassu nīyati loko,


pli: kenassu parikassati;


pli: “Cittena nīyati loko,


pli: cittena parikassati;


pli: Cittassa ekadhammassa,


title_pli: Saṁyutta Nikāya 1.63 7. Addhavagga

pli: Saṁyutta Nikāya 1.63


pli: 7. Addhavagga


pli: Taṇhāsutta


pli: “Taṇhāya nīyati loko,


pli: taṇhāya parikassati;


pli: Taṇhāya ekadhammassa,


pli: sabbeva vasamanvagū”ti.


title_pli: Saṁyutta Nikāya 1.64 7. Addhavagga

pli: Saṁyutta Nikāya 1.64


pli: Saṁyojanasutta


pli: “Kiṁsu saṁyojano loko,


pli: kiṁsu tassa vicāraṇaṁ;


pli: Kissassu vippahānena,


pli: nibbānaṁ iti vuccatī”ti.


pli: “Nandīsaṁyojano loko,


pli: vitakkassa vicāraṇaṁ;


pli: Taṇhāya vippahānena,


title_pli: Saṁyutta Nikāya 1.65 7. Addhavagga

pli: Saṁyutta Nikāya 1.65


pli: Bandhanasutta


pli: “Kiṁsu sambandhano loko,


pli: sabbaṁ chindati bandhanan”ti.


pli: “Nandīsambandhano loko,


title_pli: Saṁyutta Nikāya 1.66 7. Addhavagga

pli: Saṁyutta Nikāya 1.66


pli: 7. Addhavagga


pli: Attahatasutta


pli: “Kenassubbhāhato loko,


pli: kenassu parivārito;


pli: Kena sallena otiṇṇo,


pli: kissa dhūpāyito sadā”ti.


pli: “Maccunābbhāhato loko,


pli: jarāya parivārito;


pli: Taṇhāsallena otiṇṇo,


pli: icchādhūpāyito sadā”ti.


title_pli: Saṁyutta Nikāya 1.67 7. Addhavagga

pli: Saṁyutta Nikāya 1.67


pli: Uḍḍitasutta


pli: “Kenassu uḍḍito loko,


pli: Kenassu pihito loko,


pli: kismiṁ loko patiṭṭhito”ti.


pli: “Taṇhāya uḍḍito loko,


pli: Maccunā pihito loko,


pli: dukkhe loko patiṭṭhito”ti.


title_pli: Saṁyutta Nikāya 1.68 7. Addhavagga

pli: Saṁyutta Nikāya 1.68


pli: 7. Addhavagga


pli: Pihitasutta


pli: “Kenassu pihito loko,


pli: kismiṁ loko patiṭṭhito;


pli: Kenassu uḍḍito loko,


pli: kenassu parivārito”ti.


pli: “Maccunā pihito loko,


pli: dukkhe loko patiṭṭhito;


pli: Taṇhāya uḍḍito loko,


pli: jarāya parivārito”ti.


title_pli: Saṁyutta Nikāya 1.69 7. Addhavagga

pli: Saṁyutta Nikāya 1.69


pli: Icchāsutta


pli: “Kenassu bajjhatī loko,


pli: kissa vinayāya muccati;


pli: Kissassu vippahānena,


pli: sabbaṁ chindati bandhanan”ti.


pli: “Icchāya bajjhatī loko,


pli: icchāvinayāya muccati;


pli: Icchāya vippahānena,


title_pli: Saṁyutta Nikāya 1.7 1. Naḷavagga

pli: Saṁyutta Nikāya 1.7


pli: 1. Naḷavagga


pli: Appaṭividitasutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Yesaṁ dhammā appaṭividitā,


pli: Paravādesu nīyare;


pli: Suttā te nappabujjhanti,


pli: Kālo tesaṁ pabujjhitun”ti.


pli: “Yesaṁ dhammā suppaṭividitā,


pli: Paravādesu na nīyare;


pli: Te sambuddhā sammadaññā,


pli: Caranti visame saman”ti.


title_pli: Saṁyutta Nikāya 1.70 7. Addhavagga

pli: Saṁyutta Nikāya 1.70


pli: 7. Addhavagga


pli: Lokasutta


pli: “Kismiṁ loko samuppanno,


pli: kismiṁ kubbati santhavaṁ;


pli: Kissa loko upādāya,


pli: kismiṁ loko vihaññatī”ti.


pli: “Chasu loko samuppanno,


pli: chasu kubbati santhavaṁ;


pli: Channameva upādāya,


pli: chasu loko vihaññatī”ti.


pli: Addhavaggo sattamo.


pli: Tassuddānaṁ


pli: Nāmaṁ cittañca taṇhā ca,


pli: saṁyojanañca bandhanā;


pli: Abbhāhatuḍḍito pihito,


pli: icchā lokena te dasāti.


title_pli: Saṁyutta Nikāya 1.71 8. Chetvāvagga

pli: Saṁyutta Nikāya 1.71


pli: 8. Chetvāvagga


pli: Chetvāsutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavantaṁ gāthāya ajjhabhāsi:


pli: “Kiṁsu chetvā sukhaṁ seti,


pli: kiṁsu chetvā na socati;


pli: Kissassu ekadhammassa,


pli: vadhaṁ rocesi gotamā”ti.


pli: “Kodhaṁ chetvā sukhaṁ seti,


pli: kodhaṁ chetvā na socati;


pli: Kodhassa visamūlassa,


pli: madhuraggassa devate;


pli: Vadhaṁ ariyā pasaṁsanti,


pli: tañhi chetvā na socatī”ti.


title_pli: Saṁyutta Nikāya 1.72 8. Chetvāvagga

pli: Saṁyutta Nikāya 1.72


pli: Rathasutta


pli: “Kiṁsu rathassa paññāṇaṁ,


pli: kiṁsu paññāṇamaggino;


pli: Kiṁsu raṭṭhassa paññāṇaṁ,


pli: kiṁsu paññāṇamitthiyā”ti.


pli: “Dhajo rathassa paññāṇaṁ,


pli: dhūmo paññāṇamaggino;


pli: Rājā raṭṭhassa paññāṇaṁ,


pli: bhattā paññāṇamitthiyā”ti.


title_pli: Saṁyutta Nikāya 1.73 8. Chetvāvagga

pli: Saṁyutta Nikāya 1.73


pli: 8. Chetvāvagga


pli: Vittasutta


pli: “Kiṁsūdha vittaṁ purisassa seṭṭhaṁ,


pli: Kiṁsu suciṇṇo sukhamāvahati;


pli: Kiṁsu have sādutaraṁ rasānaṁ,


pli: Kathaṁjīviṁ jīvitamāhu seṭṭhan”ti.


pli: “Saddhīdha vittaṁ purisassa seṭṭhaṁ,


pli: Dhammo suciṇṇo sukhamāvahati;


pli: Saccaṁ have sādutaraṁ rasānaṁ,


pli: Paññājīviṁ jīvitamāhu seṭṭhan”ti.


title_pli: Saṁyutta Nikāya 1.74 8. Chetvāvagga

pli: Saṁyutta Nikāya 1.74


pli: Vuṭṭhisutta


pli: “Kiṁsu uppatataṁ seṭṭhaṁ,


pli: kiṁsu nipatataṁ varaṁ;


pli: Kiṁsu pavajamānānaṁ,


pli: kiṁsu pavadataṁ varan”ti.


pli: “Bījaṁ uppatataṁ seṭṭhaṁ,


pli: vuṭṭhi nipatataṁ varā;


pli: Gāvo pavajamānānaṁ,


pli: putto pavadataṁ varo”ti.


pli: “Vijjā uppatataṁ seṭṭhā,


pli: avijjā nipatataṁ varā;


pli: Saṅgho pavajamānānaṁ,


pli: buddho pavadataṁ varo”ti.


title_pli: Saṁyutta Nikāya 1.75 8. Chetvāvagga

pli: Saṁyutta Nikāya 1.75


pli: 8. Chetvāvagga


pli: Bhītāsutta


pli: “Kiṁsūdha bhītā janatā anekā,


pli: Maggo canekāyatanappavutto;


pli: Pucchāmi taṁ gotama bhūripañña,


pli: Kismiṁ ṭhito paralokaṁ na bhāye”ti.


pli: “Vācaṁ manañca paṇidhāya sammā,


pli: Kāyena pāpāni akubbamāno;


pli: Bahvannapānaṁ gharamāvasanto,


pli: Saddho mudū saṁvibhāgī vadaññū;


pli: Etesu dhammesu ṭhito catūsu,


pli: Dhamme ṭhito paralokaṁ na bhāye”ti.


title_pli: Saṁyutta Nikāya 1.76 8. Chetvāvagga

pli: Saṁyutta Nikāya 1.76


pli: Najīratisutta


pli: “Kiṁ jīrati kiṁ na jīrati,


pli: kiṁsu uppathoti vuccati;


pli: Kiṁsu dhammānaṁ paripantho,


pli: kiṁsu rattindivakkhayo;


pli: Kiṁ malaṁ brahmacariyassa,


pli: kiṁ sinānamanodakaṁ.


pli: Kati lokasmiṁ chiddāni,


pli: yattha vittaṁ na tiṭṭhati;


pli: Bhagavantaṁ puṭṭhumāgamma,


pli: kathaṁ jānemu taṁ mayan”ti.


pli: “Rūpaṁ jīrati maccānaṁ,


pli: nāmagottaṁ na jīrati;


pli: Rāgo uppathoti vuccati.


pli: Lobho dhammānaṁ paripantho,


pli: Vayo rattindivakkhayo;


pli: Itthī malaṁ brahmacariyassa,


pli: Etthāyaṁ sajjate pajā;


pli: Tapo ca brahmacariyañca,


pli: Taṁ sinānamanodakaṁ.


pli: Cha lokasmiṁ chiddāni,


pli: Ālasyañca pamādo ca,


pli: anuṭṭhānaṁ asaṁyamo;


pli: Niddā tandī ca te chidde,


pli: sabbaso taṁ vivajjaye”ti.


title_pli: Saṁyutta Nikāya 1.77 8. Chetvāvagga

pli: Saṁyutta Nikāya 1.77


pli: 8. Chetvāvagga


pli: Issariyasutta


pli: “Kiṁsu issariyaṁ loke,


pli: kiṁsu bhaṇḍānamuttamaṁ;


pli: Kiṁsu satthamalaṁ loke,


pli: kiṁsu lokasmimabbudaṁ.


pli: Kiṁsu harantaṁ vārenti,


pli: haranto pana ko piyo;


pli: Kiṁsu punappunāyantaṁ,


pli: abhinandanti paṇḍitā”ti.


pli: “Vaso issariyaṁ loke,


pli: itthī bhaṇḍānamuttamaṁ;


pli: Kodho satthamalaṁ loke,


pli: corā lokasmimabbudā.


pli: Coraṁ harantaṁ vārenti,


pli: haranto samaṇo piyo;


pli: Samaṇaṁ punappunāyantaṁ,


title_pli: Saṁyutta Nikāya 1.78 8. Chetvāvagga

pli: Saṁyutta Nikāya 1.78


pli: 8. Chetvāvagga


pli: Kāmasutta


pli: “Kimatthakāmo na dade,


pli: kiṁ macco na pariccaje;


pli: Kiṁsu muñceyya kalyāṇaṁ,


pli: pāpikaṁ na ca mocaye”ti.


pli: “Attānaṁ na dade poso,


pli: attānaṁ na pariccaje;


pli: Vācaṁ muñceyya kalyāṇaṁ,


pli: pāpikañca na mocaye”ti.


title_pli: Saṁyutta Nikāya 1.79 8. Chetvāvagga

pli: Saṁyutta Nikāya 1.79


pli: Pātheyyasutta


pli: “Kiṁsu bandhati pātheyyaṁ,


pli: kiṁsu bhogānamāsayo;


pli: Kiṁsu naraṁ parikassati,


pli: kiṁsu lokasmi dujjahaṁ;


pli: Kismiṁ baddhā puthū sattā,


pli: pāsena sakuṇī yathā”ti.


pli: “Saddhā bandhati pātheyyaṁ,


pli: sirī bhogānamāsayo;


pli: Icchā naraṁ parikassati,


pli: icchā lokasmi dujjahā;


pli: Icchābaddhā puthū sattā,


title_pli: Saṁyutta Nikāya 1.8 1. Naḷavagga

pli: Saṁyutta Nikāya 1.8


pli: 1. Naḷavagga


pli: Susammuṭṭhasutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Yesaṁ dhammā susammuṭṭhā,


pli: paravādesu nīyare;


pli: Suttā te nappabujjhanti,


pli: kālo tesaṁ pabujjhitun”ti.


pli: “Yesaṁ dhammā asammuṭṭhā,


pli: paravādesu na nīyare;


pli: Te sambuddhā sammadaññā,


pli: caranti visame saman”ti.


title_pli: Saṁyutta Nikāya 1.80 8. Chetvāvagga

pli: Saṁyutta Nikāya 1.80


pli: 8. Chetvāvagga


pli: Pajjotasutta


pli: “Kiṁsu lokasmi pajjoto,


pli: kiṁsu lokasmi jāgaro;


pli: Kiṁsu kamme sajīvānaṁ,


pli: kimassa iriyāpatho.


pli: Kiṁsu alasaṁ analasañca,


pli: Mātā puttaṁva posati;


pli: Kiṁ bhūtā upajīvanti,


pli: Ye pāṇā pathavissitā”ti.


pli: “Paññā lokasmi pajjoto,


pli: sati lokasmi jāgaro;


pli: Gāvo kamme sajīvānaṁ,


pli: sītassa iriyāpatho.


pli: Vuṭṭhi alasaṁ analasañca,


pli: Vuṭṭhiṁ bhūtā upajīvanti,


title_pli: Saṁyutta Nikāya 1.81 8. Chetvāvagga

pli: Saṁyutta Nikāya 1.81


pli: 8. Chetvāvagga


pli: Araṇasutta


pli: “Kesūdha araṇā loke,


pli: kesaṁ vusitaṁ na nassati;


pli: Kedha icchaṁ parijānanti,


pli: kesaṁ bhojissiyaṁ sadā.


pli: Kiṁsu mātā pitā bhātā,


pli: vandanti naṁ patiṭṭhitaṁ;


pli: Kiṁsu idha jātihīnaṁ,


pli: abhivādenti khattiyā”ti.


pli: “Samaṇīdha araṇā loke,


pli: Samaṇānaṁ vusitaṁ na nassati;


pli: Samaṇā icchaṁ parijānanti,


pli: Samaṇānaṁ bhojissiyaṁ sadā.


pli: Samaṇaṁ mātā pitā bhātā,


pli: Samaṇīdha jātihīnaṁ,


pli: Chetvāvaggo aṭṭhamo.


pli: Tassuddānaṁ


pli: Chetvā rathañca cittañca,


pli: vuṭṭhi bhītā najīrati;


pli: Issaraṁ kāmaṁ pātheyyaṁ,


pli: pajjoto araṇena cāti.


pli: Devatāsaṁyuttaṁ samattaṁ.


title_pli: Saṁyutta Nikāya 1.9 1. Naḷavagga

pli: Saṁyutta Nikāya 1.9


pli: 1. Naḷavagga


pli: Mānakāmasutta


pli: Sāvatthinidānaṁ.


pli: Ekamantaṁ ṭhitā kho sā devatā bhagavato santike imaṁ gāthaṁ abhāsi:


pli: “Na mānakāmassa damo idhatthi,


pli: Na monamatthi asamāhitassa;


pli: Eko araññe viharaṁ pamatto,


pli: Na maccudheyyassa tareyya pāran”ti.


pli: “Mānaṁ pahāya susamāhitatto,


pli: Sucetaso sabbadhi vippamutto;


pli: Eko araññe viharaṁ appamatto,


pli: Sa maccudheyyassa tareyya pāran”ti.


title_pli: Saṁyutta Nikāya 10.1 1. Indakavagga

pli: Saṁyutta Nikāya 10.1


pli: 1. Indakavagga


pli: Indakasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati indakūṭe pabbate, indakassa yakkhassa bhavane.


pli: Atha kho indako yakkho yena bhagavā tenupasaṅkami; upasaṅkamitvā bhagavantaṁ gāthāya ajjhabhāsi:


pli: “Rūpaṁ na jīvanti vadanti buddhā,


pli: Kathaṁ nvayaṁ vindatimaṁ sarīraṁ;


pli: Kutassa aṭṭhīyakapiṇḍameti,


pli: Kathaṁ nvayaṁ sajjati gabbharasmin”ti.


pli: “Paṭhamaṁ kalalaṁ hoti,


pli: kalalā hoti abbudaṁ;


pli: Abbudā jāyate pesi,


pli: pesi nibbattatī ghano;


pli: Ghanā pasākhā jāyanti,


pli: kesā lomā nakhāpi ca.


pli: Yañcassa bhuñjatī mātā,


pli: annaṁ pānañca bhojanaṁ;


pli: Tena so tattha yāpeti,


pli: mātukucchigato naro”ti.


title_pli: Saṁyutta Nikāya 10.10 1. Indakavagga

pli: Saṁyutta Nikāya 10.10


pli: 1. Indakavagga


pli: Dutiyasukkāsutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena aññataro upāsako sukkāya bhikkhuniyā bhojanaṁ adāsi.


pli: Atha kho sukkāya bhikkhuniyā abhippasanno yakkho rājagahe rathikāya rathikaṁ siṅghāṭakena siṅghāṭakaṁ upasaṅkamitvā tāyaṁ velāyaṁ imaṁ gāthaṁ abhāsi:


pli: “Puññaṁ vata pasavi bahuṁ,


pli: Sappañño vatāyaṁ upāsako;


pli: Yo sukkāya adāsi bhojanaṁ,


pli: Sabbaganthehi vippamuttiyā”ti.


title_pli: Saṁyutta Nikāya 10.11 1. Indakavagga

pli: Saṁyutta Nikāya 10.11


pli: Cīrāsutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena aññataro upāsako cīrāya bhikkhuniyā cīvaraṁ adāsi.


pli: Atha kho cīrāya bhikkhuniyā abhippasanno yakkho rājagahe rathikāya rathikaṁ siṅghāṭakena siṅghāṭakaṁ upasaṅkamitvā tāyaṁ velāyaṁ imaṁ gāthaṁ abhāsi:


pli: Yo cīrāya adāsi cīvaraṁ,


pli: Sabbayogehi vippamuttiyā”ti.


title_pli: Saṁyutta Nikāya 10.12 1. Indakavagga

pli: Saṁyutta Nikāya 10.12


pli: 1. Indakavagga


pli: Āḷavakasutta


pli: ekaṁ samayaṁ bhagavā āḷaviyaṁ viharati āḷavakassa yakkhassa bhavane.


pli: Atha kho āḷavako yakkho yena bhagavā tenupasaṅkami; upasaṅkamitvā bhagavantaṁ etadavoca:


pli: “nikkhama, samaṇā”ti.


pli: “Sādhāvuso”ti bhagavā nikkhami.


pli: “Pavisa, samaṇā”ti.


pli: “Sādhāvuso”ti bhagavā pāvisi.


pli: Dutiyampi kho āḷavako yakkho bhagavantaṁ etadavoca:


pli: Tatiyampi kho āḷavako yakkho bhagavantaṁ etadavoca:


pli: Catutthampi kho āḷavako yakkho bhagavantaṁ etadavoca:


pli: “Na khvāhaṁ taṁ, āvuso, nikkhamissāmi.


pli: Yaṁ te karaṇīyaṁ taṁ karohī”ti.


pli: “Pañhaṁ taṁ, samaṇa, pucchissāmi.


pli: Sace me na byākarissasi, cittaṁ vā te khipissāmi, hadayaṁ vā te phālessāmi, pādesu vā gahetvā pāragaṅgāya khipissāmī”ti.


pli: “Na khvāhaṁ taṁ, āvuso, passāmi sadevake loke samārake sabrahmake sassamaṇabrāhmaṇiyā pajāya sadevamanussāya, yo me cittaṁ vā khipeyya hadayaṁ vā phāleyya, pādesu vā gahetvā pāragaṅgāya khipeyya.


pli: Api ca tvaṁ, āvuso, puccha yadā kaṅkhasī”ti (…).


pli: “Kiṁsūdha vittaṁ purisassa seṭṭhaṁ,


pli: Kiṁsu suciṇṇaṁ sukhamāvahāti;


pli: Kiṁsu have sādutaraṁ rasānaṁ,


pli: Kathaṁjīviṁ jīvitamāhu seṭṭhan”ti.


pli: “Saddhīdha vittaṁ purisassa seṭṭhaṁ,


pli: Dhammo suciṇṇo sukhamāvahāti;


pli: Saccaṁ have sādutaraṁ rasānaṁ,


pli: Paññājīviṁ jīvitamāhu seṭṭhan”ti.


pli: “Kathaṁsu tarati oghaṁ,


pli: kathaṁsu tarati aṇṇavaṁ;


pli: Kathaṁsu dukkhamacceti,


pli: kathaṁsu parisujjhatī”ti.


pli: “Saddhāya tarati oghaṁ,


pli: appamādena aṇṇavaṁ;


pli: Vīriyena dukkhamacceti,


pli: paññāya parisujjhatī”ti.


pli: “Kathaṁsu labhate paññaṁ,


pli: kathaṁsu vindate dhanaṁ;


pli: Kathaṁsu kittiṁ pappoti,


pli: kathaṁ mittāni ganthati;


pli: Asmā lokā paraṁ lokaṁ,


pli: kathaṁ pecca na socatī”ti.


pli: “Saddahāno arahataṁ,


pli: dhammaṁ nibbānapattiyā;


pli: Sussūsaṁ labhate paññaṁ,


pli: appamatto vicakkhaṇo.


pli: Patirūpakārī dhuravā,


pli: uṭṭhātā vindate dhanaṁ;


pli: Saccena kittiṁ pappoti,


pli: dadaṁ mittāni ganthati;


pli: evaṁ pecca na socati.


pli: Yassete caturo dhammā,


pli: saddhassa gharamesino;


pli: Saccaṁ dhammo dhiti cāgo,


pli: sa ve pecca na socati.


pli: Iṅgha aññepi pucchassu,


pli: puthū samaṇabrāhmaṇe;


pli: Yadi saccā dhammā cāgā,


pli: khantyā bhiyyodha vijjatī”ti.


pli: “Kathaṁ nu dāni puccheyyaṁ,


pli: Yohaṁ ajja pajānāmi,


pli: yo attho samparāyiko.


pli: Atthāya vata me buddho,


pli: vāsāyāḷavimāgamā;


pli: yattha dinnaṁ mahapphalaṁ.


pli: So ahaṁ vicarissāmi,


pli: Gāmā gāmaṁ purā puraṁ;


pli: Namassamāno sambuddhaṁ,


pli: Dhammassa ca sudhammatan”ti.


pli: Indakavaggo paṭhamo.


pli: Tassuddānaṁ


pli: Indako sakka sūci ca,


pli: Maṇibhaddo ca sānu ca;


pli: Piyaṅkara punabbasu sudatto ca,


pli: Dve sukkā cīraāḷavīti dvādasa.


pli: Yakkhasaṁyuttaṁ samattaṁ.


title_pli: Saṁyutta Nikāya 10.2 1. Indakavagga

pli: Saṁyutta Nikāya 10.2


pli: 1. Indakavagga


pli: Sakkanāmasutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Atha kho sakkanāmako yakkho yena bhagavā tenupasaṅkami; upasaṅkamitvā bhagavantaṁ gāthāya ajjhabhāsi:


pli: “Sabbaganthappahīnassa,


pli: vippamuttassa te sato;


pli: Samaṇassa na taṁ sādhu,


pli: yadaññamanusāsasī”ti.


pli: “Yena kenaci vaṇṇena,


pli: saṁvāso sakka jāyati;


pli: Na taṁ arahati sappañño,


pli: manasā anukampituṁ.


pli: Manasā ce pasannena,


pli: yadaññamanusāsati;


pli: Na tena hoti saṁyutto,


pli: yānukampā anuddayā”ti.


title_pli: Saṁyutta Nikāya 10.3 1. Indakavagga

pli: Saṁyutta Nikāya 10.3


pli: 1. Indakavagga


pli: Sūcilomasutta


pli: Ekaṁ samayaṁ bhagavā gayāyaṁ viharati ṭaṅkitamañce sūcilomassa yakkhassa bhavane.


pli: Tena kho pana samayena kharo ca yakkho sūcilomo ca yakkho bhagavato avidūre atikkamanti.


pli: Atha kho kharo yakkho sūcilomaṁ yakkhaṁ etadavoca:


pli: “eso samaṇo”ti.


pli: “Neso samaṇo, samaṇako eso.


pli: Yāva jānāmi yadi vā so samaṇo yadi vā pana so samaṇako”ti.


pli: Atha kho sūcilomo yakkho yena bhagavā tenupasaṅkami; upasaṅkamitvā bhagavato kāyaṁ upanāmesi.


pli: Atha kho bhagavā kāyaṁ apanāmesi.


pli: Atha kho sūcilomo yakkho bhagavantaṁ etadavoca:


pli: “bhāyasi maṁ, samaṇā”ti?


pli: “Na khvāhaṁ taṁ, āvuso, bhāyāmi;


pli: api ca te samphasso pāpako”ti.


pli: “Pañhaṁ taṁ, samaṇa, pucchissāmi.


pli: Sace me na byākarissasi, cittaṁ vā te khipissāmi, hadayaṁ vā te phālessāmi, pādesu vā gahetvā pāragaṅgāya khipissāmī”ti.


pli: “Na khvāhaṁ taṁ, āvuso, passāmi sadevake loke samārake sabrahmake sassamaṇabrāhmaṇiyā pajāya sadevamanussāya, yo me cittaṁ vā khipeyya hadayaṁ vā phāleyya pādesu vā gahetvā pāragaṅgāya khipeyya;


pli: api ca tvaṁ, āvuso, puccha yadā kaṅkhasī”ti. (…)


pli: “Rāgo ca doso ca kutonidānā,


pli: Aratī ratī lomahaṁso kutojā;


pli: Kuto samuṭṭhāya manovitakkā,


pli: Kumārakā dhaṅkamivossajantī”ti.


pli: “Rāgo ca doso ca itonidānā,


pli: Aratī ratī lomahaṁso itojā;


pli: Ito samuṭṭhāya manovitakkā,


pli: Kumārakā dhaṅkamivossajanti.


pli: Snehajā attasambhūtā,


pli: nigrodhasseva khandhajā;


pli: Puthū visattā kāmesu,


pli: māluvāva vitatā vane.


pli: Ye naṁ pajānanti yatonidānaṁ,


pli: Te naṁ vinodenti suṇohi yakkha;


pli: Te duttaraṁ oghamimaṁ taranti,


pli: Atiṇṇapubbaṁ apunabbhavāyā”ti.


title_pli: Saṁyutta Nikāya 10.4 1. Indakavagga

pli: Saṁyutta Nikāya 10.4


pli: 1. Indakavagga


pli: Maṇibhaddasutta


pli: Ekaṁ samayaṁ bhagavā magadhesu viharati maṇimālike cetiye maṇibhaddassa yakkhassa bhavane.


pli: Atha kho maṇibhaddo yakkho yena bhagavā tenupasaṅkami; upasaṅkamitvā bhagavato santike imaṁ gāthaṁ abhāsi:


pli: “Satīmato sadā bhaddaṁ,


pli: satimā sukhamedhati;


pli: Satīmato suve seyyo,


pli: verā ca parimuccatī”ti.


pli: verā na parimuccati.


pli: Yassa sabbamahorattaṁ,


pli: ahiṁsāya rato mano;


pli: Mettaṁso sabbabhūtesu,


pli: veraṁ tassa na kenacī”ti.


title_pli: Saṁyutta Nikāya 10.5 1. Indakavagga

pli: Saṁyutta Nikāya 10.5


pli: Sānusutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarissā upāsikāya sānu nāma putto yakkhena gahito hoti.


pli: Atha kho sā upāsikā paridevamānā tāyaṁ velāyaṁ imā gāthāyo abhāsi:


pli: “Cātuddasiṁ pañcadasiṁ,


pli: yā ca pakkhassa aṭṭhamī;


pli: Pāṭihāriyapakkhañca,


pli: aṭṭhaṅgasusamāgataṁ.


pli: Uposathaṁ upavasanti,


pli: brahmacariyaṁ caranti ye;


pli: Na tehi yakkhā kīḷanti,


pli: iti me arahataṁ sutaṁ;


pli: Sā dāni ajja passāmi,


pli: yakkhā kīḷanti sānunā”ti.


pli: aṭṭhaṅgasusamāgataṁ;


pli: brahmacariyaṁ caranti ye.


pli: sāhu te arahataṁ sutaṁ;


pli: Sānuṁ pabuddhaṁ vajjāsi,


pli: yakkhānaṁ vacanaṁ idaṁ;


pli: Mākāsi pāpakaṁ kammaṁ,


pli: āvi vā yadi vā raho.


pli: Sace ca pāpakaṁ kammaṁ,


pli: karissasi karosi vā;


pli: Na te dukkhā pamutyatthi,


pli: uppaccāpi palāyato”ti.


pli: “Mataṁ vā amma rodanti,


pli: yo vā jīvaṁ na dissati;


pli: Jīvantaṁ amma passantī,


pli: kasmā maṁ amma rodasī”ti.


pli: “Mataṁ vā putta rodanti,


pli: Yo ca kāme cajitvāna,


pli: punarāgacchate idha;


pli: Taṁ vāpi putta rodanti,


pli: puna jīvaṁ mato hi so.


pli: Kukkuḷā ubbhato tāta,


pli: kukkuḷaṁ patitumicchasi;


pli: Narakā ubbhato tāta,


pli: narakaṁ patitumicchasi.


pli: Abhidhāvatha bhaddante,


pli: kassa ujjhāpayāmase;


pli: Ādittā nīhataṁ bhaṇḍaṁ,


pli: puna ḍayhitumicchasī”ti.


title_pli: Saṁyutta Nikāya 10.6 1. Indakavagga

pli: Saṁyutta Nikāya 10.6


pli: 1. Indakavagga


pli: Piyaṅkarasutta


pli: Ekaṁ samayaṁ āyasmā anuruddho sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā anuruddho rattiyā paccūsasamayaṁ paccuṭṭhāya dhammapadāni bhāsati.


pli: Atha kho piyaṅkaramātā yakkhinī puttakaṁ evaṁ tosesi:


pli: “Mā saddaṁ kari piyaṅkara,


pli: Bhikkhu dhammapadāni bhāsati;


pli: Api ca dhammapadaṁ vijāniya,


pli: Paṭipajjema hitāya no siyā.


pli: Pāṇesu ca saṁyamāmase,


pli: Sampajānamusā na bhaṇāmase;


pli: Sikkhema susīlyamattano,


pli: Api muccema pisācayoniyā”ti.


title_pli: Saṁyutta Nikāya 10.7 1. Indakavagga

pli: Saṁyutta Nikāya 10.7


pli: Punabbasusutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhagavā bhikkhū nibbānapaṭisaṁyuttāya dhammiyā kathāya sandasseti samādapeti samuttejeti sampahaṁseti.


pli: Te ca bhikkhū aṭṭhiṁ katvā manasi katvā sabbacetasā samannāharitvā ohitasotā dhammaṁ suṇanti.


pli: Atha kho punabbasumātā yakkhinī puttake evaṁ tosesi:


pli: “Tuṇhī uttarike hohi,


pli: tuṇhī hohi punabbasu;


pli: Yāvāhaṁ buddhaseṭṭhassa,


pli: dhammaṁ sossāmi satthuno.


pli: Nibbānaṁ bhagavā āha,


pli: sabbaganthappamocanaṁ;


pli: Ativelā ca me hoti,


pli: asmiṁ dhamme piyāyanā.


pli: Piyo loke sako putto,


pli: piyo loke sako pati;


pli: Tato piyatarā mayhaṁ,


pli: assa dhammassa magganā.


pli: Na hi putto pati vāpi,


pli: piyo dukkhā pamocaye;


pli: Yathā saddhammassavanaṁ,


pli: dukkhā moceti pāṇinaṁ.


pli: Loke dukkhaparetasmiṁ,


pli: Jarāmaraṇasaṁyute;


pli: Jarāmaraṇamokkhāya,


pli: Yaṁ dhammaṁ abhisambudhaṁ;


pli: Taṁ dhammaṁ sotumicchāmi,


pli: Tuṇhī hohi punabbasū”ti.


pli: “Ammā na byāharissāmi,


pli: tuṇhībhūtāyamuttarā;


pli: Dhammameva nisāmehi,


pli: saddhammassavanaṁ sukhaṁ;


pli: Saddhammassa anaññāya,


pli: ammā dukkhaṁ carāmase.


pli: Esa devamanussānaṁ,


pli: sammūḷhānaṁ pabhaṅkaro;


pli: Buddho antimasārīro,


pli: dhammaṁ deseti cakkhumā”ti.


pli: “Sādhu kho paṇḍito nāma,


pli: putto jāto uresayo;


pli: Putto me buddhaseṭṭhassa,


pli: dhammaṁ suddhaṁ piyāyati.


pli: Punabbasu sukhī hohi,


pli: ajjāhamhi samuggatā;


pli: Diṭṭhāni ariyasaccāni,


pli: uttarāpi suṇātu me”ti.


title_pli: Saṁyutta Nikāya 10.8 1. Indakavagga

pli: Saṁyutta Nikāya 10.8


pli: 1. Indakavagga


pli: Sudattasutta


pli: Ekaṁ samayaṁ bhagavā rājagahe viharati sītavane.


pli: Tena kho pana samayena anāthapiṇḍiko gahapati rājagahaṁ anuppatto hoti kenacideva karaṇīyena.


pli: Assosi kho anāthapiṇḍiko gahapati:


pli: “buddho kira loke uppanno”ti.


pli: Tāvadeva ca pana bhagavantaṁ dassanāya upasaṅkamitukāmo hoti. Athassa anāthapiṇḍikassa gahapatissa etadahosi:


pli: “akālo kho ajja bhagavantaṁ dassanāya upasaṅkamituṁ.


pli: Sve dānāhaṁ kālena bhagavantaṁ dassanāya gamissāmī”ti buddhagatāya satiyā nipajji.


pli: Rattiyā sudaṁ tikkhattuṁ vuṭṭhāsi pabhātanti maññamāno.


pli: Atha kho anāthapiṇḍiko gahapati yena sivathikadvāraṁ tenupasaṅkami.


pli: Amanussā dvāraṁ vivariṁsu.


pli: Atha kho anāthapiṇḍikassa gahapatissa nagaramhā nikkhamantassa āloko antaradhāyi, andhakāro pāturahosi, bhayaṁ chambhitattaṁ lomahaṁso udapādi, tatova puna nivattitukāmo ahosi.


pli: Atha kho sivako yakkho antarahito saddamanussāvesi:


pli: “Sataṁ hatthī sataṁ assā,


pli: Sataṁ assatarīrathā;


pli: Sataṁ kaññāsahassāni,


pli: Āmukkamaṇikuṇḍalā;


pli: Ekassa padavītihārassa,


pli: Kalaṁ nāgghanti soḷasiṁ.


pli: Abhikkama gahapati,


pli: abhikkama gahapati;


pli: Abhikkamanaṁ te seyyo,


pli: no paṭikkamanan”ti.


pli: Atha kho anāthapiṇḍikassa gahapatissa andhakāro antaradhāyi, āloko pāturahosi, yaṁ ahosi bhayaṁ chambhitattaṁ lomahaṁso, so paṭippassambhi.


pli: Dutiyampi kho anāthapiṇḍikassa gahapatissa āloko antaradhāyi, andhakāro pāturahosi, bhayaṁ chambhitattaṁ lomahaṁso udapādi, tatova puna nivattitukāmo ahosi.


pli: Dutiyampi kho sivako yakkho antarahito saddamanussāvesi:


pli: …pe…


pli: Tatiyampi kho anāthapiṇḍikassa gahapatissa āloko antaradhāyi, andhakāro pāturahosi, bhayaṁ chambhitattaṁ lomahaṁso udapādi, tatova puna nivattitukāmo ahosi.


pli: Tatiyampi kho sivako yakkho antarahito saddamanussāvesi:


pli: Atha kho anāthapiṇḍiko gahapati yena sītavanaṁ yena bhagavā tenupasaṅkami.


pli: Tena kho pana samayena bhagavā rattiyā paccūsasamayaṁ paccuṭṭhāya abbhokāse caṅkamati.


pli: Addasā kho bhagavā anāthapiṇḍikaṁ gahapatiṁ dūratova āgacchantaṁ.


pli: Disvāna caṅkamā orohitvā paññatte āsane nisīdi.


pli: Nisajja kho bhagavā anāthapiṇḍikaṁ gahapatiṁ etadavoca:


pli: “ehi, sudattā”ti.


pli: Atha kho anāthapiṇḍiko gahapati, nāmena maṁ bhagavā ālapatīti, haṭṭho udaggo tattheva bhagavato pādesu sirasā nipatitvā bhagavantaṁ etadavoca:


pli: “kacci, bhante, bhagavā sukhamasayitthā”ti?


pli: “Sabbadā ve sukhaṁ seti,


pli: brāhmaṇo parinibbuto;


pli: Yo na limpati kāmesu,


pli: sītibhūto nirūpadhi.


pli: Sabbā āsattiyo chetvā,


pli: vineyya hadaye daraṁ;


pli: Upasanto sukhaṁ seti,


pli: santiṁ pappuyya cetasā”ti.


title_pli: Saṁyutta Nikāya 10.9 1. Indakavagga

pli: Saṁyutta Nikāya 10.9


pli: 1. Indakavagga


pli: Paṭhamasukkāsutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena sukkā bhikkhunī mahatiyā parisāya parivutā dhammaṁ deseti.


pli: Atha kho sukkāya bhikkhuniyā abhippasanno yakkho rājagahe rathikāya rathikaṁ siṅghāṭakena siṅghāṭakaṁ upasaṅkamitvā tāyaṁ velāyaṁ imā gāthāyo abhāsi:


pli: “Kiṁ me katā rājagahe manussā,


pli: Madhupītāva seyare;


pli: Ye sukkaṁ na payirupāsanti,


pli: Desentiṁ amataṁ padaṁ.


pli: Tañca pana appaṭivānīyaṁ,


pli: Asecanakamojavaṁ;


pli: Pivanti maññe sappaññā,


pli: Valāhakamiva panthagū”ti.


title_pli: Saṁyutta Nikāya 11.1 1. Paṭhamavagga

pli: Saṁyutta Nikāya 11.1


pli: 1. Paṭhamavagga


pli: Suvīrasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Bhūtapubbaṁ, bhikkhave, asurā deve abhiyaṁsu.


pli: Atha kho, bhikkhave, sakko devānamindo suvīraṁ devaputtaṁ āmantesi:


pli: ‘ete, tāta suvīra, asurā deve abhiyanti.


pli: Gaccha, tāta suvīra, asure paccuyyāhī’ti.


pli: ‘Evaṁ, bhaddantavā’ti kho, bhikkhave, suvīro devaputto sakkassa devānamindassa paṭissutvā pamādaṁ āpādesi.


pli: Dutiyampi kho, bhikkhave, sakko devānamindo suvīraṁ devaputtaṁ āmantesi:


pli: ‘Evaṁ, bhaddantavā’ti kho, bhikkhave, suvīro devaputto sakkassa devānamindassa paṭissutvā dutiyampi pamādaṁ āpādesi.


pli: Tatiyampi kho, bhikkhave, sakko devānamindo suvīraṁ devaputtaṁ āmantesi:


pli: ‘Evaṁ, bhaddantavā’ti kho, bhikkhave, suvīro devaputto sakkassa devānamindassa paṭissutvā tatiyampi pamādaṁ āpādesi.


pli: Atha kho, bhikkhave, sakko devānamindo suvīraṁ devaputtaṁ gāthāya ajjhabhāsi:


pli: ‘Anuṭṭhahaṁ avāyāmaṁ,


pli: sukhaṁ yatrādhigacchati;


pli: Suvīra tattha gacchāhi,


pli: mañca tattheva pāpayā’ti.


pli: ‘Alasvassa anuṭṭhātā,


pli: na ca kiccāni kāraye;


pli: Sabbakāmasamiddhassa,


pli: taṁ me sakka varaṁ disā’ti.


pli: ‘Yatthālaso anuṭṭhātā,


pli: accantaṁ sukhamedhati;


pli: ‘Akammunā devaseṭṭha,


pli: sakka vindemu yaṁ sukhaṁ;


pli: Asokaṁ anupāyāsaṁ,


pli: ‘Sace atthi akammena,


pli: koci kvaci na jīvati;


pli: Nibbānassa hi so maggo,


pli: suvīra tattha gacchāhi;


pli: Mañca tattheva pāpayā’ti.


pli: So hi nāma, bhikkhave, sakko devānamindo sakaṁ puññaphalaṁ upajīvamāno devānaṁ tāvatiṁsānaṁ issariyādhipaccaṁ rajjaṁ kārento uṭṭhānavīriyassa vaṇṇavādī bhavissati.


pli: Idha kho taṁ, bhikkhave, sobhetha, yaṁ tumhe evaṁ svākkhāte dhammavinaye pabbajitā samānā uṭṭhaheyyātha ghaṭeyyātha vāyameyyātha appattassa pattiyā anadhigatassa adhigamāya, asacchikatassa sacchikiriyāyā”ti.


title_pli: Saṁyutta Nikāya 11.10 1. Paṭhamavagga

pli: Saṁyutta Nikāya 11.10


pli: 1. Paṭhamavagga


pli: Samuddakasutta


pli: Sāvatthiyaṁ.


pli: “Bhūtapubbaṁ, bhikkhave, sambahulā isayo sīlavanto kalyāṇadhammā samuddatīre paṇṇakuṭīsu sammanti.


pli: Tena kho pana samayena devāsurasaṅgāmo samupabyūḷho ahosi.


pli: Atha kho, bhikkhave, tesaṁ isīnaṁ sīlavantānaṁ kalyāṇadhammānaṁ etadahosi:


pli: ‘dhammikā kho devā, adhammikā asurā.


pli: Siyāpi no asurato bhayaṁ.


pli: Yannūna mayaṁ sambaraṁ asurindaṁ upasaṅkamitvā abhayadakkhiṇaṁ yāceyyāmā’ti.


pli: Atha kho, bhikkhave, te isayo sīlavanto kalyāṇadhammā—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—samuddatīre paṇṇakuṭīsu antarahitā sambarassa asurindassa sammukhe pāturahesuṁ.


pli: Atha kho, bhikkhave, te isayo sīlavanto kalyāṇadhammā sambaraṁ asurindaṁ gāthāya ajjhabhāsiṁsu:


pli: ‘Isayo sambaraṁ pattā,


pli: yācanti abhayadakkhiṇaṁ;


pli: Kāmaṅkaro hi te dātuṁ,


pli: bhayassa abhayassa vā’ti.


pli: ‘Isīnaṁ abhayaṁ natthi,


pli: duṭṭhānaṁ sakkasevinaṁ;


pli: Abhayaṁ yācamānānaṁ,


pli: bhayameva dadāmi vo’ti.


pli: ‘Abhayaṁ yācamānānaṁ,


pli: bhayameva dadāsi no;


pli: Paṭiggaṇhāma te etaṁ,


pli: akkhayaṁ hotu te bhayaṁ.


pli: Yādisaṁ vapate bījaṁ,


pli: tādisaṁ harate phalaṁ;


pli: Kalyāṇakārī kalyāṇaṁ,


pli: pāpakārī ca pāpakaṁ;


pli: Pavuttaṁ tāta te bījaṁ,


pli: phalaṁ paccanubhossasī’ti.


pli: Atha kho, bhikkhave, te isayo sīlavanto kalyāṇadhammā sambaraṁ asurindaṁ abhisapitvā—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—sambarassa asurindassa sammukhe antarahitā samuddatīre paṇṇakuṭīsu pāturahesuṁ.


pli: Atha kho, bhikkhave, sambaro asurindo tehi isīhi sīlavantehi kalyāṇadhammehi abhisapito rattiyā sudaṁ tikkhattuṁ ubbijjī”ti.


pli: Paṭhamo vaggo.


pli: Tassuddānaṁ


pli: Suvīraṁ susīmañceva,


pli: dhajaggaṁ vepacittino;


pli: Subhāsitaṁ jayañceva,


pli: kulāvakaṁ nadubbhiyaṁ;


pli: Verocana asurindo,


pli: isayo araññakañceva;


pli: Isayo ca samuddakāti.


title_pli: Saṁyutta Nikāya 11.11 2. Dutiyavagga

pli: Saṁyutta Nikāya 11.11


pli: 2. Dutiyavagga


pli: Vatapadasutta


pli: Sāvatthiyaṁ.


pli: “Sakkassa, bhikkhave, devānamindassa pubbe manussabhūtassa satta vatapadāni samattāni samādinnāni ahesuṁ, yesaṁ samādinnattā sakko sakkattaṁ ajjhagā.


pli: Katamāni satta vatapadāni?


pli: Yāvajīvaṁ mātāpettibharo assaṁ,


pli: yāvajīvaṁ kule jeṭṭhāpacāyī assaṁ,


pli: yāvajīvaṁ saṇhavāco assaṁ,


pli: yāvajīvaṁ apisuṇavāco assaṁ,


pli: yāvajīvaṁ vigatamalamaccherena cetasā agāraṁ ajjhāvaseyyaṁ muttacāgo payatapāṇi vossaggarato yācayogo dānasaṁvibhāgarato,


pli: yāvajīvaṁ saccavāco assaṁ,


pli: yāvajīvaṁ akkodhano assaṁ—sacepi me kodho uppajjeyya, khippameva naṁ paṭivineyyanti.


pli: Sakkassa, bhikkhave, devānamindassa pubbe manussabhūtassa imāni satta vatapadāni samattāni samādinnāni ahesuṁ, yesaṁ samādinnattā sakko sakkattaṁ ajjhagāti.


pli: Mātāpettibharaṁ jantuṁ,


pli: kule jeṭṭhāpacāyinaṁ;


pli: Saṇhaṁ sakhilasambhāsaṁ,


pli: pesuṇeyyappahāyinaṁ.


pli: Maccheravinaye yuttaṁ,


pli: saccaṁ kodhābhibhuṁ naraṁ;


pli: Taṁ ve devā tāvatiṁsā,


pli: āhu sappuriso itī”ti.


title_pli: Saṁyutta Nikāya 11.12 2. Dutiyavagga

pli: Saṁyutta Nikāya 11.12


pli: 2. Dutiyavagga


pli: Sakkanāmasutta


pli: Sāvatthiyaṁ jetavane.


pli: Tatra kho bhagavā bhikkhū etadavoca:


pli: “sakko, bhikkhave, devānamindo pubbe manussabhūto samāno magho nāma māṇavo ahosi, tasmā maghavāti vuccati.


pli: Sakko, bhikkhave, devānamindo pubbe manussabhūto samāno pure dānaṁ adāsi, tasmā purindadoti vuccati.


pli: Sakko, bhikkhave, devānamindo pubbe manussabhūto samāno sakkaccaṁ dānaṁ adāsi, tasmā sakkoti vuccati.


pli: Sakko, bhikkhave, devānamindo pubbe manussabhūto samāno āvasathaṁ adāsi, tasmā vāsavoti vuccati.


pli: Sakko, bhikkhave, devānamindo sahassampi atthānaṁ muhuttena cinteti, tasmā sahassakkhoti vuccati.


pli: Sakkassa, bhikkhave, devānamindassa sujā nāma asurakaññā pajāpati, tasmā sujampatīti vuccati.


pli: Sakko, bhikkhave, devānamindo devānaṁ tāvatiṁsānaṁ issariyādhipaccaṁ rajjaṁ kāreti, tasmā devānamindoti vuccati.


pli: Sakkassa, bhikkhave, devānamindassa pubbe manussabhūtassa satta vatapadāni samattāni samādinnāni ahesuṁ, yesaṁ samādinnattā sakko sakkattaṁ ajjhagā.


pli: Katamāni satta vatapadāni?


pli: Yāvajīvaṁ mātāpettibharo assaṁ,


pli: yāvajīvaṁ kule jeṭṭhāpacāyī assaṁ,


pli: yāvajīvaṁ saṇhavāco assaṁ,


pli: yāvajīvaṁ apisuṇavāco assaṁ,


pli: yāvajīvaṁ vigatamalamaccherena cetasā agāraṁ ajjhāvaseyyaṁ muttacāgo payatapāṇi vossaggarato yācayogo dānasaṁvibhāgarato,


pli: yāvajīvaṁ saccavāco assaṁ,


pli: yāvajīvaṁ akkodhano assaṁ—sacepi me kodho uppajjeyya, khippameva naṁ paṭivineyyanti.


pli: Sakkassa, bhikkhave, devānamindassa pubbe manussabhūtassa imāni satta vatapadāni samattāni samādinnāni ahesuṁ, yesaṁ samādinnattā sakko sakkattaṁ ajjhagāti.


pli: Mātāpettibharaṁ jantuṁ,


pli: kule jeṭṭhāpacāyinaṁ;


pli: Saṇhaṁ sakhilasambhāsaṁ,


pli: pesuṇeyyappahāyinaṁ.


pli: Maccheravinaye yuttaṁ,


pli: saccaṁ kodhābhibhuṁ naraṁ;


pli: Taṁ ve devā tāvatiṁsā,


pli: āhu sappuriso itī”ti.


title_pli: Saṁyutta Nikāya 11.13 2. Dutiyavagga

pli: Saṁyutta Nikāya 11.13


pli: 2. Dutiyavagga


pli: Mahālisutta


pli: Evaṁ me sutaṁ—


pli: ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho mahāli licchavī yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho mahāli licchavī bhagavantaṁ etadavoca:


pli: “Diṭṭho kho, bhante, bhagavatā sakko devānamindo”ti?


pli: “Diṭṭho kho me, mahāli, sakko devānamindo”ti.


pli: “So hi nūna, bhante, sakkapatirūpako bhavissati.


pli: Duddaso hi, bhante, sakko devānamindo”ti.


pli: “Sakkañca khvāhaṁ, mahāli, pajānāmi sakkakaraṇe ca dhamme, yesaṁ dhammānaṁ samādinnattā sakko sakkattaṁ ajjhagā, tañca pajānāmi.


pli: Sakko, mahāli, devānamindo pubbe manussabhūto samāno magho nāma māṇavo ahosi, tasmā maghavāti vuccati.


pli: Sakko, mahāli, devānamindo pubbe manussabhūto samāno sakkaccaṁ dānaṁ adāsi, tasmā sakkoti vuccati.


pli: Sakko, mahāli, devānamindo pubbe manussabhūto samāno pure dānaṁ adāsi, tasmā purindadoti vuccati.


pli: Sakko, mahāli, devānamindo pubbe manussabhūto samāno āvasathaṁ adāsi, tasmā vāsavoti vuccati.


pli: Sakko, mahāli, devānamindo sahassampi atthānaṁ muhuttena cinteti, tasmā sahassakkhoti vuccati.


pli: Sakkassa, mahāli, devānamindassa sujā nāma asurakaññā pajāpati, tasmā sujampatīti vuccati.


pli: Sakko, mahāli, devānamindo devānaṁ tāvatiṁsānaṁ issariyādhipaccaṁ rajjaṁ kāreti, tasmā devānamindoti vuccati.


pli: Sakkassa, mahāli, devānamindassa pubbe manussabhūtassa satta vatapadāni samattāni samādinnāni ahesuṁ, yesaṁ samādinnattā sakko sakkattaṁ ajjhagā.


pli: Katamāni satta vatapadāni?


pli: Yāvajīvaṁ mātāpettibharo assaṁ,


pli: yāvajīvaṁ kule jeṭṭhāpacāyī assaṁ,


pli: yāvajīvaṁ saṇhavāco assaṁ,


pli: yāvajīvaṁ apisuṇavāco assaṁ,


pli: yāvajīvaṁ vigatamalamaccherena cetasā agāraṁ ajjhāvaseyyaṁ muttacāgo payatapāṇi vossaggarato yācayogo dānasaṁvibhāgarato,


pli: yāvajīvaṁ saccavāco assaṁ,


pli: yāvajīvaṁ akkodhano assaṁ—sacepi me kodho uppajjeyya, khippameva naṁ paṭivineyyanti.


pli: Sakkassa, mahāli, devānamindassa pubbe manussabhūtassa imāni satta vatapadāni samattāni samādinnāni ahesuṁ, yesaṁ samādinnattā sakko sakkattaṁ ajjhagāti.


pli: Mātāpettibharaṁ jantuṁ,


pli: kule jeṭṭhāpacāyinaṁ;


pli: Saṇhaṁ sakhilasambhāsaṁ,


pli: pesuṇeyyappahāyinaṁ.


pli: Maccheravinaye yuttaṁ,


pli: saccaṁ kodhābhibhuṁ naraṁ;


pli: Taṁ ve devā tāvatiṁsā,


pli: āhu sappuriso itī”ti.


title_pli: Saṁyutta Nikāya 11.14 2. Dutiyavagga

pli: Saṁyutta Nikāya 11.14


pli: 2. Dutiyavagga


pli: Daliddasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Bhūtapubbaṁ, bhikkhave, aññataro puriso imasmiṁyeva rājagahe manussadaliddo ahosi manussakapaṇo manussavarāko.


pli: So tathāgatappavedite dhammavinaye saddhaṁ samādiyi, sīlaṁ samādiyi, sutaṁ samādiyi, cāgaṁ samādiyi, paññaṁ samādiyi.


pli: So tathāgatappavedite dhammavinaye saddhaṁ samādiyitvā sīlaṁ samādiyitvā sutaṁ samādiyitvā cāgaṁ samādiyitvā paññaṁ samādiyitvā kāyassa bhedā paraṁ maraṇā sugatiṁ saggaṁ lokaṁ upapajji devānaṁ tāvatiṁsānaṁ sahabyataṁ.


pli: So aññe deve atirocati vaṇṇena ceva yasasā ca.


pli: Tatra sudaṁ, bhikkhave, devā tāvatiṁsā ujjhāyanti khiyyanti vipācenti:


pli: ‘acchariyaṁ vata bho, abbhutaṁ vata bho.


pli: Ayañhi devaputto pubbe manussabhūto samāno manussadaliddo ahosi manussakapaṇo manussavarāko;


pli: so kāyassa bhedā paraṁ maraṇā sugatiṁ saggaṁ lokaṁ upapanno devānaṁ tāvatiṁsānaṁ sahabyataṁ.


pli: So aññe deve atirocati vaṇṇena ceva yasasā cā’ti.


pli: Atha kho, bhikkhave, sakko devānamindo deve tāvatiṁse āmantesi:


pli: ‘mā kho tumhe, mārisā, etassa devaputtassa ujjhāyittha.


pli: Eso kho, mārisā, devaputto pubbe manussabhūto samāno tathāgatappavedite dhammavinaye saddhaṁ samādiyi, sīlaṁ samādiyi, sutaṁ samādiyi, cāgaṁ samādiyi, paññaṁ samādiyi.


pli: So tathāgatappavedite dhammavinaye saddhaṁ samādiyitvā sīlaṁ samādiyitvā sutaṁ samādiyitvā cāgaṁ samādiyitvā paññaṁ samādiyitvā kāyassa bhedā paraṁ maraṇā sugatiṁ saggaṁ lokaṁ upapanno devānaṁ tāvatiṁsānaṁ sahabyataṁ.


pli: Atha kho, bhikkhave, sakko devānamindo deve tāvatiṁse anunayamāno tāyaṁ velāyaṁ imā gāthāyo abhāsi:


pli: ‘Yassa saddhā tathāgate,


pli: acalā suppatiṭṭhitā;


pli: Sīlañca yassa kalyāṇaṁ,


pli: ariyakantaṁ pasaṁsitaṁ.


pli: Saṅghe pasādo yassatthi,


pli: ujubhūtañca dassanaṁ;


pli: Adaliddoti taṁ āhu,


pli: amoghaṁ tassa jīvitaṁ.


pli: Tasmā saddhañca sīlañca,


pli: pasādaṁ dhammadassanaṁ;


pli: Anuyuñjetha medhāvī,


pli: saraṁ buddhāna sāsanan’”ti.


title_pli: Saṁyutta Nikāya 11.15 2. Dutiyavagga

pli: Saṁyutta Nikāya 11.15


pli: 2. Dutiyavagga


pli: Rāmaṇeyyakasutta


pli: Sāvatthiyaṁ jetavane.


pli: Atha kho sakko devānamindo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhito kho sakko devānamindo bhagavantaṁ etadavoca:


pli: “kiṁ nu kho, bhante, bhūmirāmaṇeyyakan”ti?


pli: “Ārāmacetyā vanacetyā,


pli: pokkharañño sunimmitā;


pli: Manussarāmaṇeyyassa,


pli: kalaṁ nāgghanti soḷasiṁ.


pli: Gāme vā yadi vāraññe,


pli: Ninne vā yadi vā thale;


pli: Yattha arahanto viharanti,


pli: Taṁ bhūmirāmaṇeyyakan”ti.


title_pli: Saṁyutta Nikāya 11.16 2. Dutiyavagga

pli: Saṁyutta Nikāya 11.16


pli: Yajamānasutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Atha kho sakko devānamindo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho sakko devānamindo bhagavantaṁ gāthāya ajjhabhāsi:


pli: “Yajamānānaṁ manussānaṁ,


pli: puññapekkhāna pāṇinaṁ;


pli: Karotaṁ opadhikaṁ puññaṁ,


pli: kattha dinnaṁ mahapphalan”ti.


pli: “Cattāro ca paṭipannā,


pli: cattāro ca phale ṭhitā;


pli: Esa saṅgho ujubhūto,


pli: paññāsīlasamāhito.


pli: Yajamānānaṁ manussānaṁ,


pli: Puññapekkhāna pāṇinaṁ;


pli: Saṅghe dinnaṁ mahapphalan”ti.


title_pli: Saṁyutta Nikāya 11.17 2. Dutiyavagga

pli: Saṁyutta Nikāya 11.17


pli: 2. Dutiyavagga


pli: Buddhavandanāsutta


pli: Sāvatthiyaṁ jetavane.


pli: Tena kho pana samayena bhagavā divāvihāragato hoti paṭisallīno.


pli: Atha kho sakko ca devānamindo brahmā ca sahampati yena bhagavā tenupasaṅkamiṁsu; upasaṅkamitvā paccekaṁ dvārabāhaṁ nissāya aṭṭhaṁsu.


pli: Atha kho sakko devānamindo bhagavato santike imaṁ gāthaṁ abhāsi:


pli: “Uṭṭhehi vīra vijitasaṅgāma,


pli: Pannabhāra anaṇa vicara loke;


pli: Cittañca te suvimuttaṁ,


pli: Cando yathā pannarasāya rattin”ti.


pli: “Na kho, devānaminda, tathāgatā evaṁ vanditabbā.


pli: Evañca kho, devānaminda, tathāgatā vanditabbā:


pli: ‘Uṭṭhehi vīra vijitasaṅgāma,


pli: Satthavāha anaṇa vicara loke;


pli: Desassu bhagavā dhammaṁ,


pli: Aññātāro bhavissantī’”ti.


title_pli: Saṁyutta Nikāya 11.18 2. Dutiyavagga

pli: Saṁyutta Nikāya 11.18


pli: 2. Dutiyavagga


pli: Gahaṭṭhavandanāsutta


pli: Sāvatthiyaṁ.


pli: Tatra …pe… etadavoca:


pli: “bhūtapubbaṁ, bhikkhave, sakko devānamindo mātaliṁ saṅgāhakaṁ āmantesi:


pli: ‘yojehi, samma mātali, sahassayuttaṁ ājaññarathaṁ. Uyyānabhūmiṁ gacchāma subhūmiṁ dassanāyā’ti.


pli: ‘Evaṁ, bhaddantavā’ti kho, bhikkhave, mātali saṅgāhako sakkassa devānamindassa paṭissutvā sahassayuttaṁ ājaññarathaṁ yojetvā sakkassa devānamindassa paṭivedesi:


pli: ‘yutto kho te, mārisa, sahassayutto ājaññaratho.


pli: Yassadāni kālaṁ maññasī’ti.


pli: Atha kho, bhikkhave, sakko devānamindo vejayantapāsādā orohanto añjaliṁ katvā sudaṁ puthuddisā namassati.


pli: Atha kho, bhikkhave, mātali saṅgāhako sakkaṁ devānamindaṁ gāthāya ajjhabhāsi:


pli: ‘Taṁ namassanti tevijjā,


pli: sabbe bhummā ca khattiyā;


pli: Cattāro ca mahārājā,


pli: tidasā ca yasassino;


pli: Atha ko nāma so yakkho,


pli: yaṁ tvaṁ sakka namassasī’ti.


pli: ‘Maṁ namassanti tevijjā,


pli: tidasā ca yasassino.


pli: Ahañca sīlasampanne,


pli: cirarattasamāhite;


pli: Sammāpabbajite vande,


pli: brahmacariyaparāyane.


pli: Ye gahaṭṭhā puññakarā,


pli: sīlavanto upāsakā;


pli: Dhammena dāraṁ posenti,


pli: te namassāmi mātalī’ti.


pli: ‘Seṭṭhā hi kira lokasmiṁ,


pli: ye tvaṁ sakka namassasi;


pli: Ahampi te namassāmi,


pli: ye namassasi vāsavā’ti.


pli: Idaṁ vatvāna maghavā,


pli: devarājā sujampati;


pli: Puthuddisā namassitvā,


pli: pamukho rathamāruhī”ti.


title_pli: Saṁyutta Nikāya 11.19 2. Dutiyavagga

pli: Saṁyutta Nikāya 11.19


pli: 2. Dutiyavagga


pli: Satthāravandanāsutta


pli: Sāvatthiyaṁ jetavane.


pli: “Bhūtapubbaṁ, bhikkhave, sakko devānamindo mātaliṁ saṅgāhakaṁ āmantesi:


pli: ‘yojehi, samma mātali, sahassayuttaṁ ājaññarathaṁ, uyyānabhūmiṁ gacchāma subhūmiṁ dassanāyā’ti.


pli: ‘Evaṁ, bhaddantavā’ti kho, bhikkhave, mātali saṅgāhako sakkassa devānamindassa paṭissutvā sahassayuttaṁ ājaññarathaṁ yojetvā sakkassa devānamindassa paṭivedesi:


pli: ‘yutto kho te, mārisa, sahassayutto ājaññaratho.


pli: Yassadāni kālaṁ maññasī’ti.


pli: Atha kho, bhikkhave, sakko devānamindo vejayantapāsādā orohanto añjaliṁ katvā sudaṁ bhagavantaṁ namassati.


pli: Atha kho, bhikkhave, mātali saṅgāhako sakkaṁ devānamindaṁ gāthāya ajjhabhāsi:


pli: ‘Yañhi devā manussā ca,


pli: taṁ namassanti vāsava;


pli: Atha ko nāma so yakkho,


pli: yaṁ tvaṁ sakka namassasī’ti.


pli: ‘Yo idha sammāsambuddho,


pli: asmiṁ loke sadevake;


pli: Anomanāmaṁ satthāraṁ,


pli: taṁ namassāmi mātali.


pli: Yesaṁ rāgo ca doso ca,


pli: avijjā ca virājitā;


pli: Khīṇāsavā arahanto,


pli: te namassāmi mātali.


pli: Ye rāgadosavinayā,


pli: avijjāsamatikkamā;


pli: Sekkhā apacayārāmā,


pli: appamattānusikkhare;


pli: Te namassāmi mātalī’ti.


pli: ‘Seṭṭhā hi kira lokasmiṁ,


pli: ye tvaṁ sakka namassasi;


pli: Ahampi te namassāmi,


pli: ye namassasi vāsavā’ti.


pli: Idaṁ vatvāna maghavā,


pli: devarājā sujampati;


pli: Bhagavantaṁ namassitvā,


pli: pamukho rathamāruhī”ti.


title_pli: Saṁyutta Nikāya 11.2 1. Paṭhamavagga

pli: Saṁyutta Nikāya 11.2


pli: 1. Paṭhamavagga


pli: Susīmasutta


pli: Sāvatthiyaṁ.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Bhūtapubbaṁ, bhikkhave, asurā deve abhiyaṁsu.


pli: Atha kho, bhikkhave, sakko devānamindo susīmaṁ devaputtaṁ āmantesi:


pli: ‘ete, tāta susīma, asurā deve abhiyanti.


pli: Gaccha, tāta susīma, asure paccuyyāhī’ti.


pli: ‘Evaṁ, bhaddantavā’ti kho, bhikkhave, susīmo devaputto sakkassa devānamindassa paṭissutvā pamādaṁ āpādesi.


pli: Dutiyampi kho, bhikkhave, sakko devānamindo susīmaṁ devaputtaṁ āmantesi …pe…


pli: dutiyampi pamādaṁ āpādesi.


pli: Tatiyampi kho, bhikkhave, sakko devānamindo susīmaṁ devaputtaṁ āmantesi …pe…


pli: tatiyampi pamādaṁ āpādesi.


pli: Atha kho, bhikkhave, sakko devānamindo susīmaṁ devaputtaṁ gāthāya ajjhabhāsi:


pli: ‘Anuṭṭhahaṁ avāyāmaṁ,


pli: sukhaṁ yatrādhigacchati;


pli: Susīma tattha gacchāhi,


pli: mañca tattheva pāpayā’ti.


pli: ‘Alasvassa anuṭṭhātā,


pli: na ca kiccāni kāraye;


pli: Sabbakāmasamiddhassa,


pli: taṁ me sakka varaṁ disā’ti.


pli: ‘Yatthālaso anuṭṭhātā,


pli: accantaṁ sukhamedhati;


pli: ‘Akammunā devaseṭṭha,


pli: sakka vindemu yaṁ sukhaṁ;


pli: Asokaṁ anupāyāsaṁ,


pli: ‘Sace atthi akammena,


pli: koci kvaci na jīvati;


pli: Nibbānassa hi so maggo,


pli: susīma tattha gacchāhi;


pli: Mañca tattheva pāpayā’ti.


pli: So hi nāma, bhikkhave, sakko devānamindo sakaṁ puññaphalaṁ upajīvamāno devānaṁ tāvatiṁsānaṁ issariyādhipaccaṁ rajjaṁ kārento uṭṭhānavīriyassa vaṇṇavādī bhavissati.


pli: Idha kho taṁ, bhikkhave, sobhetha, yaṁ tumhe evaṁ svākkhāte dhammavinaye pabbajitā samānā uṭṭhaheyyātha ghaṭeyyātha vāyameyyātha appattassa pattiyā, anadhigatassa adhigamāya, asacchikatassa sacchikiriyāyā”ti.


title_pli: Saṁyutta Nikāya 11.20 2. Dutiyavagga

pli: Saṁyutta Nikāya 11.20


pli: 2. Dutiyavagga


pli: Saṅghavandanāsutta


pli: Sāvatthiyaṁ jetavane.


pli: Tatra kho …pe… etadavoca:


pli: “bhūtapubbaṁ, bhikkhave, sakko devānamindo mātaliṁ saṅgāhakaṁ āmantesi:


pli: ‘yojehi, samma mātali, sahassayuttaṁ ājaññarathaṁ, uyyānabhūmiṁ gacchāma subhūmiṁ dassanāyā’ti.


pli: ‘Evaṁ, bhaddantavā’ti kho, bhikkhave, mātali saṅgāhako sakkassa devānamindassa paṭissutvā, sahassayuttaṁ ājaññarathaṁ yojetvā sakkassa devānamindassa paṭivedesi:


pli: ‘yutto kho te, mārisa, sahassayutto ājaññaratho,


pli: yassadāni kālaṁ maññasī’ti.


pli: Atha kho, bhikkhave, sakko devānamindo vejayantapāsādā orohanto añjaliṁ katvā sudaṁ bhikkhusaṅghaṁ namassati.


pli: Atha kho, bhikkhave, mātali saṅgāhako sakkaṁ devānamindaṁ gāthāya ajjhabhāsi:


pli: ‘Tañhi ete namasseyyuṁ,


pli: pūtidehasayā narā;


pli: Nimuggā kuṇapamhete,


pli: khuppipāsasamappitā.


pli: Kiṁ nu tesaṁ pihayasi,


pli: anāgārāna vāsava;


pli: Ācāraṁ isinaṁ brūhi,


pli: taṁ suṇoma vaco tavā’ti.


pli: ‘Etaṁ tesaṁ pihayāmi,


pli: anāgārāna mātali;


pli: Yamhā gāmā pakkamanti,


pli: anapekkhā vajanti te.


pli: Na tesaṁ koṭṭhe openti,


pli: na kumbhi na kaḷopiyaṁ;


pli: Paraniṭṭhitamesānā,


pli: tena yāpenti subbatā.


pli: Sumantamantino dhīrā,


pli: tuṇhībhūtā samañcarā;


pli: Devā viruddhā asurehi,


pli: puthu maccā ca mātali.


pli: Aviruddhā viruddhesu,


pli: attadaṇḍesu nibbutā;


pli: Sādānesu anādānā,


pli: te namassāmi mātalī’ti.


pli: ‘Seṭṭhā hi kira lokasmiṁ,


pli: ye tvaṁ sakka namassasi;


pli: Ahampi te namassāmi,


pli: ye namassasi vāsavā’”ti.


pli: Idaṁ vatvāna maghavā,


pli: devarājā sujampati;


pli: Bhikkhusaṅghaṁ namassitvā,


pli: pamukho rathamāruhīti.


pli: Dutiyo vaggo.


pli: Tassuddānaṁ


pli: Devā pana tayo vuttā,


pli: daliddañca rāmaṇeyyakaṁ;


pli: Yajamānañca vandanā,


pli: tayo sakkanamassanāti.


title_pli: Saṁyutta Nikāya 11.21 3. Tatiyavagga

pli: Saṁyutta Nikāya 11.21


pli: 3. Tatiyavagga


pli: Chetvāsutta


pli: Sāvatthiyaṁ jetavane.


pli: Atha kho sakko devānamindo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho sakko devānamindo bhagavantaṁ gāthāya ajjhabhāsi:


pli: “Kiṁsu chetvā sukhaṁ seti,


pli: kiṁsu chetvā na socati;


pli: Kissassu ekadhammassa,


pli: vadhaṁ rocesi gotamā”ti.


pli: “Kodhaṁ chetvā sukhaṁ seti,


pli: kodhaṁ chetvā na socati;


pli: Kodhassa visamūlassa,


pli: madhuraggassa vāsava;


pli: Vadhaṁ ariyā pasaṁsanti,


pli: tañhi chetvā na socatī”ti.


title_pli: Saṁyutta Nikāya 11.22 3. Tatiyavagga

pli: Saṁyutta Nikāya 11.22


pli: Dubbaṇṇiyasutta


pli: Tatra kho …pe… etadavoca:


pli: “bhūtapubbaṁ, bhikkhave, aññataro yakkho dubbaṇṇo okoṭimako sakkassa devānamindassa āsane nisinno ahosi.


pli: Tatra sudaṁ, bhikkhave, devā tāvatiṁsā ujjhāyanti khiyyanti vipācenti:


pli: ‘acchariyaṁ vata bho, abbhutaṁ vata bho.


pli: Ayaṁ yakkho dubbaṇṇo okoṭimako sakkassa devānamindassa āsane nisinno’ti.


pli: Yathā yathā kho, bhikkhave, devā tāvatiṁsā ujjhāyanti khiyyanti vipācenti tathā tathā so yakkho abhirūpataro ceva hoti dassanīyataro ca pāsādikataro ca.


pli: Atha kho, bhikkhave, devā tāvatiṁsā yena sakko devānamindo tenupasaṅkamiṁsu; upasaṅkamitvā sakkaṁ devānamindaṁ etadavocuṁ:


pli: ‘idha te, mārisa, aññataro yakkho dubbaṇṇo okoṭimako sakkassa devānamindassa āsane nisinno.


pli: Tatra sudaṁ, mārisa, devā tāvatiṁsā ujjhāyanti khiyyanti vipācenti:


pli: “acchariyaṁ vata bho, abbhutaṁ vata bho.


pli: Ayaṁ yakkho dubbaṇṇo okoṭimako sakkassa devānamindassa āsane nisinno”ti.


pli: Yathā yathā kho, mārisa, devā ujjhāyanti khiyyanti vipācenti tathā tathā so yakkho abhirūpataro ceva hoti dassanīyataro ca pāsādikataro cāti.


pli: So hi nūna, mārisa, kodhabhakkho yakkho bhavissatī’ti.


pli: Atha kho, bhikkhave, sakko devānamindo yena so kodhabhakkho yakkho tenupasaṅkami; upasaṅkamitvā ekaṁsaṁ uttarāsaṅgaṁ karitvā dakkhiṇajāṇumaṇḍalaṁ pathaviyaṁ nihantvā yena so kodhabhakkho yakkho tenañjaliṁ paṇāmetvā tikkhattuṁ nāmaṁ sāveti:


pli: ‘sakkohaṁ, mārisa, devānamindo, sakkohaṁ, mārisa, devānamindo’ti.


pli: Yathā yathā kho, bhikkhave, sakko devānamindo nāmaṁ sāvesi tathā tathā so yakkho dubbaṇṇataro ceva ahosi okoṭimakataro ca.


pli: Dubbaṇṇataro ceva hutvā okoṭimakataro ca tatthevantaradhāyīti.


pli: Atha kho, bhikkhave, sakko devānamindo sake āsane nisīditvā deve tāvatiṁse anunayamāno tāyaṁ velāyaṁ imā gāthāyo abhāsi:


pli: ‘Na sūpahatacittomhi,


pli: nāvattena suvānayo;


pli: Na vo cirāhaṁ kujjhāmi,


pli: kodho mayi nāvatiṭṭhati.


pli: Kuddhāhaṁ na pharusaṁ brūmi,


pli: Na ca dhammāni kittaye;


pli: Sanniggaṇhāmi attānaṁ,


pli: Sampassaṁ atthamattano’”ti.


title_pli: Saṁyutta Nikāya 11.23 3. Tatiyavagga

pli: Saṁyutta Nikāya 11.23


pli: 3. Tatiyavagga


pli: Sambarimāyāsutta


pli: Sāvatthiyaṁ …pe…


pli: bhagavā etadavoca:


pli: “bhūtapubbaṁ, bhikkhave, vepacitti asurindo ābādhiko ahosi dukkhito bāḷhagilāno.


pli: Atha kho, bhikkhave, sakko devānamindo yena vepacitti asurindo tenupasaṅkami gilānapucchako.


pli: Addasā kho, bhikkhave, vepacitti asurindo sakkaṁ devānamindaṁ dūratova āgacchantaṁ.


pli: Disvāna sakkaṁ devānamindaṁ etadavoca:


pli: ‘tikiccha maṁ, devānamindā’ti.


pli: ‘Vācehi maṁ, vepacitti, sambarimāyan’ti.


pli: ‘Na tāvāhaṁ vācemi, yāvāhaṁ, mārisa, asure paṭipucchāmī’ti.


pli: Atha kho, bhikkhave, vepacitti asurindo asure paṭipucchi:


pli: ‘vācemahaṁ, mārisā, sakkaṁ devānamindaṁ sambarimāyan’ti?


pli: ‘Mā kho tvaṁ, mārisa, vācesi sakkaṁ devānamindaṁ sambarimāyan’ti.


pli: Atha kho, bhikkhave, vepacitti asurindo sakkaṁ devānamindaṁ gāthāya ajjhabhāsi:


pli: ‘Māyāvī maghavā sakka,


pli: devarāja sujampati;


pli: Upeti nirayaṁ ghoraṁ,


pli: sambarova sataṁ saman’”ti.


title_pli: Saṁyutta Nikāya 11.24 3. Tatiyavagga

pli: Saṁyutta Nikāya 11.24


pli: 3. Tatiyavagga


pli: Accayasutta


pli: Sāvatthiyaṁ …pe… ārāme.


pli: Tena kho pana samayena dve bhikkhū sampayojesuṁ.


pli: Tatreko bhikkhu accasarā.


pli: Atha kho so bhikkhu tassa bhikkhuno santike accayaṁ accayato deseti;


pli: so bhikkhu nappaṭiggaṇhāti.


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, dve bhikkhū sampayojesuṁ, tatreko bhikkhu accasarā.


pli: Atha kho so, bhante, bhikkhu tassa bhikkhuno santike accayaṁ accayato deseti, so bhikkhu nappaṭiggaṇhātī”ti.


pli: “Dveme, bhikkhave, bālā.


pli: Yo ca accayaṁ accayato na passati, yo ca accayaṁ desentassa yathādhammaṁ nappaṭiggaṇhāti—


pli: ime kho, bhikkhave, dve bālā.


pli: Dveme, bhikkhave, paṇḍitā.


pli: Yo ca accayaṁ accayato passati, yo ca accayaṁ desentassa yathādhammaṁ paṭiggaṇhāti—


pli: ime kho, bhikkhave, dve paṇḍitā.


pli: Bhūtapubbaṁ, bhikkhave, sakko devānamindo sudhammāyaṁ sabhāyaṁ deve tāvatiṁse anunayamāno tāyaṁ velāyaṁ imaṁ gāthaṁ abhāsi:


pli: ‘Kodho vo vasamāyātu,


pli: Mā ca mittehi vo jarā;


pli: Agarahiyaṁ mā garahittha,


pli: Mā ca bhāsittha pesuṇaṁ;


pli: Atha pāpajanaṁ kodho,


pli: Pabbatovābhimaddatī’”ti.


title_pli: Saṁyutta Nikāya 11.25 3. Tatiyavagga

pli: Saṁyutta Nikāya 11.25


pli: 3. Tatiyavagga


pli: Akkodhasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū …pe… bhagavā etadavoca:


pli: “bhūtapubbaṁ, bhikkhave, sakko devānamindo sudhammāyaṁ sabhāyaṁ deve tāvatiṁse anunayamāno tāyaṁ velāyaṁ imaṁ gāthaṁ abhāsi:


pli: ‘Mā vo kodho ajjhabhavi,


pli: mā ca kujjhittha kujjhataṁ;


pli: Akkodho avihiṁsā ca,


pli: ariyesu ca paṭipadā;


pli: pabbatovābhimaddatī’”ti.


pli: Tatiyo vaggo.


pli: Tassuddānaṁ


pli: Chetvā dubbaṇṇiya māyā,


pli: accayena akodhano;


pli: Desitaṁ buddhaseṭṭhena,


pli: idañhi sakkapañcakanti.


pli: Sakkasaṁyuttaṁ samattaṁ.


pli: Sagāthāvaggo paṭhamo.


pli: Devatā devaputto ca,


pli: rājā māro ca bhikkhunī;


pli: Brahmā brāhmaṇa vaṅgīso,


pli: vanayakkhena vāsavoti.


pli: Sagāthāvaggasaṁyuttapāḷi niṭṭhitā.


title_pli: Saṁyutta Nikāya 11.3 1. Paṭhamavagga

pli: Saṁyutta Nikāya 11.3


pli: 1. Paṭhamavagga


pli: Dhajaggasutta


pli: Sāvatthiyaṁ.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Bhūtapubbaṁ, bhikkhave, devāsurasaṅgāmo samupabyūḷho ahosi.


pli: Atha kho, bhikkhave, sakko devānamindo deve tāvatiṁse āmantesi:


pli: ‘Sace, mārisā, devānaṁ saṅgāmagatānaṁ uppajjeyya bhayaṁ vā chambhitattaṁ vā lomahaṁso vā, mameva tasmiṁ samaye dhajaggaṁ ullokeyyātha.


pli: Mamañhi vo dhajaggaṁ ullokayataṁ yaṁ bhavissati bhayaṁ vā chambhitattaṁ vā lomahaṁso vā, so pahīyissati.


pli: No ce me dhajaggaṁ ullokeyyātha, atha pajāpatissa devarājassa dhajaggaṁ ullokeyyātha.


pli: Pajāpatissa hi vo devarājassa dhajaggaṁ ullokayataṁ yaṁ bhavissati bhayaṁ vā chambhitattaṁ vā lomahaṁso vā, so pahīyissati.


pli: No ce pajāpatissa devarājassa dhajaggaṁ ullokeyyātha, atha varuṇassa devarājassa dhajaggaṁ ullokeyyātha.


pli: Varuṇassa hi vo devarājassa dhajaggaṁ ullokayataṁ yaṁ bhavissati bhayaṁ vā chambhitattaṁ vā lomahaṁso vā, so pahīyissati.


pli: No ce varuṇassa devarājassa dhajaggaṁ ullokeyyātha, atha īsānassa devarājassa dhajaggaṁ ullokeyyātha.


pli: Īsānassa hi vo devarājassa dhajaggaṁ ullokayataṁ yaṁ bhavissati bhayaṁ vā chambhitattaṁ vā lomahaṁso vā, so pahīyissatī’ti.


pli: Taṁ kho pana, bhikkhave, sakkassa vā devānamindassa dhajaggaṁ ullokayataṁ, pajāpatissa vā devarājassa dhajaggaṁ ullokayataṁ, varuṇassa vā devarājassa dhajaggaṁ ullokayataṁ, īsānassa vā devarājassa dhajaggaṁ ullokayataṁ yaṁ bhavissati bhayaṁ vā chambhitattaṁ vā lomahaṁso vā, so pahīyethāpi nopi pahīyetha.


pli: Taṁ kissa hetu?


pli: Sakko hi, bhikkhave, devānamindo avītarāgo avītadoso avītamoho bhīru chambhī utrāsī palāyīti.


pli: Ahañca kho, bhikkhave, evaṁ vadāmi:


pli: ‘sace tumhākaṁ, bhikkhave, araññagatānaṁ vā rukkhamūlagatānaṁ vā suññāgāragatānaṁ vā uppajjeyya bhayaṁ vā chambhitattaṁ vā lomahaṁso vā, mameva tasmiṁ samaye anussareyyātha:


pli: “itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā”ti.


pli: Mamañhi vo, bhikkhave, anussarataṁ yaṁ bhavissati bhayaṁ vā chambhitattaṁ vā lomahaṁso vā, so pahīyissati.


pli: No ce maṁ anussareyyātha, atha dhammaṁ anussareyyātha:


pli: “svākkhāto bhagavatā dhammo sandiṭṭhiko akāliko ehipassiko opaneyyiko paccattaṁ veditabbo viññūhī”ti.


pli: Dhammañhi vo, bhikkhave, anussarataṁ yaṁ bhavissati bhayaṁ vā chambhitattaṁ vā lomahaṁso vā, so pahīyissati.


pli: No ce dhammaṁ anussareyyātha, atha saṅghaṁ anussareyyātha:


pli: “suppaṭipanno bhagavato sāvakasaṅgho ujuppaṭipanno bhagavato sāvakasaṅgho ñāyappaṭipanno bhagavato sāvakasaṅgho sāmīcippaṭipanno bhagavato sāvakasaṅgho, yadidaṁ cattāri purisayugāni aṭṭha purisapuggalā esa bhagavato sāvakasaṅgho, āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā”ti.


pli: Saṅghañhi vo, bhikkhave, anussarataṁ yaṁ bhavissati bhayaṁ vā chambhitattaṁ vā lomahaṁso vā, so pahīyissati.


pli: Tathāgato hi, bhikkhave, arahaṁ sammāsambuddho vītarāgo vītadoso vītamoho abhīru acchambhī anutrāsī apalāyī’”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Araññe rukkhamūle vā,


pli: suññāgāreva bhikkhavo;


pli: Anussaretha sambuddhaṁ,


pli: bhayaṁ tumhāka no siyā.


pli: No ce buddhaṁ sareyyātha,


pli: lokajeṭṭhaṁ narāsabhaṁ;


pli: Atha dhammaṁ sareyyātha,


pli: niyyānikaṁ sudesitaṁ.


pli: No ce dhammaṁ sareyyātha,


pli: niyyānikaṁ sudesitaṁ;


pli: Atha saṅghaṁ sareyyātha,


pli: puññakkhettaṁ anuttaraṁ.


pli: Evaṁ buddhaṁ sarantānaṁ,


pli: Dhammaṁ saṅghañca bhikkhavo;


pli: Bhayaṁ vā chambhitattaṁ vā,


pli: Lomahaṁso na hessatī”ti.


title_pli: Saṁyutta Nikāya 11.4 1. Paṭhamavagga

pli: Saṁyutta Nikāya 11.4


pli: 1. Paṭhamavagga


pli: Vepacittisutta


pli: Sāvatthinidānaṁ.


pli: “Bhūtapubbaṁ, bhikkhave, devāsurasaṅgāmo samupabyūḷho ahosi.


pli: Atha kho, bhikkhave, vepacitti asurindo asure āmantesi:


pli: ‘sace, mārisā, devānaṁ asurasaṅgāme samupabyūḷhe asurā jineyyuṁ devā parājineyyuṁ, yena naṁ sakkaṁ devānamindaṁ kaṇṭhapañcamehi bandhanehi bandhitvā mama santike āneyyātha asurapuran’ti.


pli: Sakkopi kho, bhikkhave, devānamindo deve tāvatiṁse āmantesi:


pli: ‘sace, mārisā, devānaṁ asurasaṅgāme samupabyūḷhe devā jineyyuṁ asurā parājineyyuṁ, yena naṁ vepacittiṁ asurindaṁ kaṇṭhapañcamehi bandhanehi bandhitvā mama santike āneyyātha sudhammasabhan’ti.


pli: Tasmiṁ kho pana, bhikkhave, saṅgāme devā jiniṁsu, asurā parājiniṁsu.


pli: Atha kho, bhikkhave, devā tāvatiṁsā vepacittiṁ asurindaṁ kaṇṭhapañcamehi bandhanehi bandhitvā sakkassa devānamindassa santike ānesuṁ sudhammasabhaṁ.


pli: Tatra sudaṁ, bhikkhave, vepacitti asurindo kaṇṭhapañcamehi bandhanehi baddho sakkaṁ devānamindaṁ sudhammasabhaṁ pavisantañca nikkhamantañca asabbhāhi pharusāhi vācāhi akkosati paribhāsati.


pli: Atha kho, bhikkhave, mātali saṅgāhako sakkaṁ devānamindaṁ gāthāhi ajjhabhāsi:


pli: ‘Bhayā nu maghavā sakka,


pli: dubbalyā no titikkhasi;


pli: Suṇanto pharusaṁ vācaṁ,


pli: sammukhā vepacittino’ti.


pli: ‘Nāhaṁ bhayā na dubbalyā,


pli: khamāmi vepacittino;


pli: Kathañhi mādiso viññū,


pli: bālena paṭisaṁyuje’ti.


pli: ‘Bhiyyo bālā pabhijjeyyuṁ,


pli: no cassa paṭisedhako;


pli: Tasmā bhusena daṇḍena,


pli: dhīro bālaṁ nisedhaye’ti.


pli: ‘Etadeva ahaṁ maññe,


pli: bālassa paṭisedhanaṁ;


pli: Paraṁ saṅkupitaṁ ñatvā,


pli: yo sato upasammatī’ti.


pli: ‘Etadeva titikkhāya,


pli: vajjaṁ passāmi vāsava;


pli: Yadā naṁ maññati bālo,


pli: bhayā myāyaṁ titikkhati;


pli: Ajjhāruhati dummedho,


pli: gova bhiyyo palāyinan’ti.


pli: ‘Kāmaṁ maññatu vā mā vā,


pli: Sadatthaparamā atthā,


pli: khantyā bhiyyo na vijjati.


pli: Yo have balavā santo,


pli: dubbalassa titikkhati;


pli: Tamāhu paramaṁ khantiṁ,


pli: niccaṁ khamati dubbalo.


pli: Abalaṁ taṁ balaṁ āhu,


pli: yassa bālabalaṁ balaṁ;


pli: Balassa dhammaguttassa,


pli: paṭivattā na vijjati.


pli: Tasseva tena pāpiyo,


pli: yo kuddhaṁ paṭikujjhati;


pli: Kuddhaṁ appaṭikujjhanto,


pli: saṅgāmaṁ jeti dujjayaṁ.


pli: Ubhinnamatthaṁ carati,


pli: attano ca parassa ca;


pli: Paraṁ saṅkupitaṁ ñatvā,


pli: yo sato upasammati.


pli: Ubhinnaṁ tikicchantānaṁ,


pli: Janā maññanti bāloti,


pli: ye dhammassa akovidā’ti.


pli: So hi nāma, bhikkhave, sakko devānamindo sakaṁ puññaphalaṁ upajīvamāno devānaṁ tāvatiṁsānaṁ issariyādhipaccaṁ rajjaṁ kārento khantisoraccassa vaṇṇavādī bhavissati.


pli: Idha kho taṁ, bhikkhave, sobhetha yaṁ tumhe evaṁ svākkhāte dhammavinaye pabbajitā samānā khamā ca bhaveyyātha soratā cā”ti.


title_pli: Saṁyutta Nikāya 11.5 1. Paṭhamavagga

pli: Saṁyutta Nikāya 11.5


pli: 1. Paṭhamavagga


pli: Subhāsitajayasutta


pli: Sāvatthinidānaṁ.


pli: “Bhūtapubbaṁ, bhikkhave, devāsurasaṅgāmo samupabyūḷho ahosi.


pli: Atha kho, bhikkhave, vepacitti asurindo sakkaṁ devānamindaṁ etadavoca:


pli: ‘hotu, devānaminda, subhāsitena jayo’ti.


pli: ‘Hotu, vepacitti, subhāsitena jayo’ti.


pli: Atha kho, bhikkhave, devā ca asurā ca pārisajje ṭhapesuṁ:


pli: ‘ime no subhāsitadubbhāsitaṁ ājānissantī’ti.


pli: ‘bhaṇa, devānaminda, gāthan’ti.


pli: Evaṁ vutte, bhikkhave, sakko devānamindo vepacittiṁ asurindaṁ etadavoca:


pli: ‘tumhe khvettha, vepacitti, pubbadevā.


pli: Bhaṇa, vepacitti, gāthan’ti.


pli: Evaṁ vutte, bhikkhave, vepacitti asurindo imaṁ gāthaṁ abhāsi:


pli: ‘Bhiyyo bālā pabhijjeyyuṁ,


pli: no cassa paṭisedhako;


pli: Tasmā bhusena daṇḍena,


pli: dhīro bālaṁ nisedhaye’ti.